8 ta' Settembru: It-Twelid tal-Verġni Mqaddsa Marija

Verżjoni Vidjo:

It-Twelid tal-Verġni Mqaddsa Marija

"Niċċelebraw it-Twelid tal-Verġni Marija: naduraw lil Kristu Sidna, Binha."

Antifona tad-dħul fil-Liturġija tas-Sigħat

IT-TWELID TAL-VERĠNI MQADDSA MARIJA

Tagħrif:

Ma nafux sewwa fejn u meta twieldet il-Madonna.

Skont tradizzjoni antika twieldet f'Nazaret.

Flimkien mat-twelid ta' Ġesù u mat-twelid ta' San Ġwann il-Battista, it-twelid tal-Verġni Mqaddsa Marija, ilu jiġi ċċelebrat fil-Knisja sa mill-ewwel żminijiet tagħha.

Żgur li din il-festa kienet ġa bdiet tiġi ċċelebrata fis-sitt seklu.

Imbagħad, kif nafu fiż-żgur, il-Papa San Serġju I (687-701) kien ordna li jinżammu erba' festi tal-Madonna: It-Tħabbira, it-Tlugħ fis-sema, it-Twelid, u l-Purifikazzjoni.

Id-data tat-8 ta' Settembru, intgħażlet għaliex dakinhar kienet ġiet iddedikata knisja lill-Verġni Marija f'Ġerusalemm qrib il-menqgħa ta' Beteżda.

F'Malta, fis-sena 1275, ġa kien hemm knisja dedikata lit-Twelid tal-Verġni Marija (magħrufa bħala l-Bambina), iżda kien l-Assedju l-Kbir li għamel il-festa tat-Twelid tal-Verġni Marija waħda mill-ikbar festi tal-Madonna f'dawn il-Gżejjer, u nistgħu ngħidu li għadha hekk sal-lum.

Ħsieb

Il-festa tal-Bambina tfakkarna fit-Twelid ta' Marija, Omm Ġesù.

Kien ma' dan it-twelid tal-Bambina li beda l-proċess biex Alla jerġa' jinżel fil-ġnien tal-umanità biex jimxi pass pass mal-bniedem.

Alla għażel li jerġa' jkun ħabib tal-bniedem kif inhu u mhux kif suppost ikun.

Għax hija Omm Kristu, Marija Bambina hija Omm il-bnedmin kollha.

Huwa għalhekk li qatt ma nstema' li xi ħadd resaq għandha u t-talb tiegħu ma kienx mismugħ.

Għalhekk, aħna nafu li jekk nafdaw il-qalb tagħna f'idejn il-Madonna, hi tagħmilha sabiħa u tagħmilha tixbah lil dik ta' Ġesù.

U l-Qalb ta' Ġesù kif inhi?

X'qal?

"Ejjew għandi intom l-imħabbtin u l-imtaqqlin u jiena nserraħkom.

Tgħallmu minni għax jien ta' qalb ħelwa u umli."

(Mt 11, 28-29).

Mela min irid jimxi wara Ġesù, irid jafda qalbu f'idejn il-Madonna li l-ħlewwa u t-tjubija tagħha jisirqulna qalbna.

Għalhekk ejjew nitolbuha 'int li sraqtli qalbi, agħmilhieli bħal ta' Ġesù, agħmel li qalbi tkun qalb ħelwa' – mhux biz-zokkor – 'qalb ħelwa' għax taf tħenn u taf taħfer.

Kuljum ikollna okkażjoni naħfru, kuljum.

Jekk mifxul minħabba l-għira, minħabba l-mibegħda, minħabba l-kalunnja, ħares lejn il-Madonna u għidilha: 'inti sraqtli qalbi, agħmilhieli bħal ta' Ġesù, qalb ħelwa, qalb li tħenn, qalb li taħfer'.

Qalb umli, mhux supperva, mhux li tirrabja u tieħu għaliha għal kull ħaġa ta' xejn.

X'ngħidulha l-Madonna fis-'Salve Regina'?

"Lilek nitniehdu, aħna li nibku u nolfqu f'dan il-wied tad-dmugħ.

Ejja mela, avukata tagħna; dawwar lejna dawk l-għajnejn tiegħek tal-ħniena.

Urina, wara dan it-turufnament, lil Ġesù,"

Il-ħarsa ta' Marija hija ħarsa ta' ħniena.

Ġesù qalilna:

"Min jemmen fija, minnu joħorġu xmajjar ta' ilma ħaj."

(Ġwanni 7:38) Il-Madonna emmnet f'Ġesù?

U żgur li emmnet.

X'qaltilha Eliżabetta meta laqgħatha f'darha f'Ein Karem?

"Imbierka dik li emmnet."

(Luqa 1:45).

Mela anke mill-Madonna li emmnet, joħorġu minnha xmajjar ta' ilma ħaj, għax dik hija l-kelma ta' Binha Ġesù.

Wara kollox, meta semgħet dawk il-kliem ta' Eliżabetta, Ġesù kien fi ħdanha, fil-ġuf imqaddes tagħha.

Il-Madonna, l-għarusa tal-Ispirtu s-Santu għaliex fil-ġuf tagħha l-Ispirtu s-Santu opra t-tnissil ta' Ġesù, hija mimlija b'dan l-Ispirtu.

Hi tagħtihulna bħal "xmajjar ta' ilma ħaj" u għalhekk meta aħna nħossuna taħt il-madmad tan-nixfa tad-dnub, tad-deżert, tal-mibegħda li jaf idawwarna, aħna ma naqtgħux qalbna, induru lejn il-Madonna, dik li emmnet u li minnha joħorġu xmajjar ta' ilma ħaj u aħna ngħidulha: 'aħna wkoll irċevejna l-Ispirtu qaddis tal-Mulej fil-Griżma tal-Isqof, agħtina li minna wkoll joħorġu xmajjar ta' ilma ħaj u li jwasslu l-paċi, il-ħlewwa, l-umiltà, l-għaqda, ir-rikonċiljazzjoni, il-kelma ta' għerf, il-kelma ta' kuraġġ.

San Pawl Missierna jgħidilna: "intom il-fwieħa ta' Kristu," mhux l-intiena tax-xitan, intom il-fwieħa ta' Kristu.

Mela jekk in-nisrani huwa l-fwieħa ta' Kristu bl-umiltà tiegħu, bis-sabar tiegħu, bil-fedeltà tagħha, kemm iżjed u iżjed il-Madonna timla' l-qlub tagħna u l-Knisja, il-poplu t'Alla, bil-fwieħa sabiħa ta' Ġesù rxoxt.

Nitolbuha lil Ommna Sidtna Marija, il-Bambina, biex hi li tisraqilna qalbna bil-ġmiel u l-fwieħa tagħha, tgħinna biex qalbna tkun tassew bħal ta' Ġesù biex aħna nkunu l-fwieħa ta' Ġesù.

Ejjew ma ninsewx ukoll li l-aktar talba li tagħti unur lill-Madonna u dik li hi tkun qed tistenniena nitolbu bil-ħerqa, tibqa' dejjem it-talba għażiża tar-Rużarju.

Tassew li kulħadd jafu dan, imma kulħadd jitolbu?

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta'

Rużarji u Devozzjonijiet bil-Malti.

Fih issibu ġabra ta' vidjos kollha fuq ir-Rużarju.

Ara din il-link:

Talba

Verġni Omm Alla, it-Twelid tiegħek ħabbar il-ferħ lid-dinja kollha: għax minnek tnisslet ix-Xemx tal-ġustizzja, Kristu Alla tagħna, li neħħa s-saħta minn fuqna u xerred il-barka, qered il-mewt u tana l-ħajja ta' dejjem.

Ammen.

(Antifona tal-Kantiku ta' Zakkarija)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar il-festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u l-ħsieb huwa addattat minn omelija tal-Arċisqof Charles J. Scicluna bi preparazzjoni għall-festa ta' Marija Bambina 2016, in-Naxxar.

__ATA.cmd.push(function() { __ATA.initDynamicSlot({ id: 'atatags-26942-5ed64eed12a48', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


10 ta' Settembru: San Nikola ta' Tolentino

Verżjoni Vidjo:

San Nikola ta' Tolentino

"Is-smewwiet mhumiex safja f'għajnejn Dak li jien inservi; kif nista' jien, raġel midneb, noqgħod quddiemu?"

San Nikola ta' Tolentino

SAN NIKOLA TA' TOLENTINO

Saċerdot u Predikatur

1245 – 1305

Tagħrif:

San Nikola ta' Tolentino kien patri sempliċi Agostinjan li laqat il-ħajjiet ta' ħafna nies.

Kellu spirtu ta' talb, penitenza, ħajja ta' awsterità u devozzjoni kbira lejn l-erwieħ tal-Purgatorju.

Bil-predikazzjoni tiegħu, ressaq ħafna nies lejn Kristu.

Nikola Gurutti twieled fl-1245 f'Angelo, Pontano, Macerata, l-Italja.

Il-familja tiegħu kienet pjuttost fqira u semmewh Nikola għal San Nikola ta' Myra fejn fis-Santwarju ddedikat lilu kienu talbu biex ikollhom tarbija.

Huwa ngħaqad mal-Ordni Agostinjan fl-età ta' 16-il sena, wara li sema' l-predikazzjoni ispirata ta' Reginaldo ta' Monterubbiano (superjur lokali) tal-monasteru Agostinjan f'Angelo.

Ġie ordnat saċerdot fl-1270 u kien magħruf għall-prietki u t-tagħlim tiegħu.

Fl-1274, huwa mar Tolentino fejn dam hemm sa mewtu.

Bħala saċerdot u reliġjuż, huwa kien mimli karità lejn ħutu Agostinjani kif ukoll lejn in-nies li huwa kien jaqdi.

Kien iżur il-morda u jieħu ħsieb persuni fil-bżonn.

Huwa ta attenzjoni speċjali lil dawk li kienu tbiegħdu mill-Knisja.

In-nies kienu jikkunsidrawh bħala dak li jagħmel il-mirakli.

Spiss kien isum u jagħmel diversi penitenzi u kien iqatta' sigħat twal fit-talb.

L-istorja tgħid li, ġurnata waħda, wara li kien ilu żmien twil sajjem, Nikola kien fiżikament dgħajjef.

Waqt it-talb, Ġesù qallu jiekol xi ħobż immarkat b'salib u mxarrab fl-ilma sabiex jerġa' jikseb saħħtu.

Għalhekk inħolqot l-użanza Agostinjana tal-barka u d-distribuzzjoni tal-ħobż ta' San Nikola b'memorja tiegħu.

Storja oħra dwar Nikola tgħid li waqt li kien rieqed fis-sodda, sema' l-vuċi ta' patri mejjet li kien jaf.

Dan il-patri qal lil Nikola li kien fil-Purgatorju, u ħeġġu biex jiċċelebra l-Ewkaristija għalih u għal erwieħ oħra li kienu fl-istess post, sabiex ikunu meħlusa bil-qawwa ta' Kristu.

Nikola għamel hekk għal sebat ijiem.

Il-patri kellmu għal darb'oħra, irringrazzjah u assigurah li għadd kbir ta' erwieħ kienu issa ħdejn Alla.

It-talb għall-erwieħ tal-Purgatorju hija l-karatteristika li l-aktar tispikka fil-ħajja tiegħu.

Minħabba dan, Nikola ġie pproklamat Patrun tal-erwieħ tal-Purgatorju.

Huwa wkoll meqjus bħala l-qaddis Patrun kontra mard epidemiku u kontra n-nirien.

Nikola miet f'Tolentino, l-Italja fl-10 ta' Settembru fl-1305.

Ġie kkanonizzat fl-1446 mill-Papa Euġenju IV.

Il-fdalijiet tiegħu huma ppreservati fil-Knisja ta' San Nikola fil-belt ta' Tolentino.

Ħsieb

Riżultat tal-ħajja ta' talb u penitenza li għex San Nikola, ħafna erwieħ waslu fis-sema, speċjalment erwieħ tal-Purgatorju.

Fil-Purgatorju jmorru dawk l-erwieħ li jkunu mietu fil-grazzja t'Alla.

Tmut fil-grazzja t'Alla jfisser ma tkunx fid-dnub il-mejjet u jew tkun irċevejt is-Sagrament tal-Qrar u ġejt imnaddaf mid-dnub il-mejjet.

Filwaqt li s-Sagrament tal-Qrar huwa essenzjali għall-maħfra tad-dnubiet, il-Purgatorju xorta jista' jkun meħtieġ għal ħafna minna, biex nissodisfaw il-pwiena temporanja li tkun għadha dovuta għal dnubiet venjali u dawk mejta li nkunu qerrejna.

Biex wieħed jifhem aħjar dan xi jfisser, aħsbu f'tifel li kisser tieqa waqt li kien qed jilgħab bil-ballun.

Huwa jista', u għandu, jitlob skuża lill-persuna li kissrilha t-tieqa, imma hu jew il-ġenituri tiegħu (jew it-tnejn) iridu jħallsu tad-danni!

Kull nisrani huwa msejjaħ biex juri ħniena mal-għeżież mejtin li jinsabu fit-tisfija tagħhom fil-Purgatorju.

Hawn huma jbatu ħafna ġo 'nar' li jippurifikom (kif jiġi ppurifikat id-deheb) kulħadd skont id-dnubiet li jkun wettaq.

Għandna naħsbu fihom fit-talb tagħna ta' kuljum għaliex huma ma jistgħux jitolbu għalihom infushom.

Jekk tlift li xi ħadd għażiż jew taf lil xi ħadd li għadu kemm mietlu xi qarib, kun af

lit-talb biss jista' jgħin

Hawn b'talb qed nirreferi għal kwalunkwe tip ta' talb: quddies, rużarju,

(lejn l-aħħar tal-paġna hemm link għar-Rużarju tal-Erwieħ tal-Purgatorju bil-Malti)

talb ieħor, atti ta' karità u offerta tat-taħbit u t-tbatijiet li ngħaddu minnhom.

Kollox jgħodd jekk nagħmluh bħala talba biex intaffu t-tbatijiet ta' dawn l-erwieħ u nħaffulhom it-triq għas-sema.

Filwaqt li nistgħu niksbu konsolazzjoni kbira mit-tama li l-maħbubin tagħna qed igawdu l-Ħajja Eterna ma' Alla, qatt ma għandna nieqfu nitolbu għal ruħhom.

M'għandiex nikkonfondu wisq xi jsir mit-talb tagħna ladarba huma jaslu l-ġenna.

Li hu żgur hu li dan it-talb jiġi applikat għal erwieħ oħra.

L-erwieħ li nitolbu għalihom jitolbu huma wkoll għalina, anki meta jkunu għadhom fil-Purgatorju.

Meta jmorru l-ġenna, imbagħad ikomplu jidħlu għalina quddiem Alla li issa jkunu qribu, għaliex aħna nkunu sirna l-benefatturi tagħhom.

Alla jimla lilna bil-barka u l-grazzji tiegħu talli nkunu ħennejna u tlabna għall-erwieħ b'ġenerożità.

It-Talba ta' Santa Ġeltrude l-Kbira għall-erwieħ tal-Purgatorju hija waħda mill-aktar famużi.

Din kienet soru Benedittina u mistika li għexet fis-seklu 13.

Ġesù qal lil Santa Ġeltrude li din it-talba teħles 1,000 ruħ mill-Purgatorju kull darba li tingħad:

"Missier Etern, jiena noffrilek id-demm l-iżjed prezzjuż tal-Iben Divin tiegħek Ġesù, flimkien mal-quddies kollu li jingħad mad-dinja kollha llum għall-Erwieħ Imqaddsa tal-Purgatorju u għall-midinbin kollha fid-dinja, għal dawk f'dari stess u fil-familja tiegħi.

Ammen."

Ħafna mill-Missirijiet tal-Knisja, ikkunsidraw it-talb għall-erwieħ tal-Purgatorju bħala essenzjali.

Il-knisja ħarġet id-duttrina dwar il-Purgatorju fil-Konċilji ta' Firenze u ta' Trentu fis-sekli 15 u 16.

Il-vers l-aktar famuż tal-Iskrittura, fost oħrajn, li jikkonċerna it-talb għall-erwieħ, huwa dak mit-Testment il-Qadim fejn jgħid,

"Il-ħsieb tiegħu kien qaddis u twajjeb.

Għalhekk offra sagrifiċċju tal-purifikazzjoni, biex il-mejtin jinħelsu minn dnubhom."

(2 Makkabin 12:46)

Mela niftakru li l-fjuri u x-xemgħat fuq l-oqbra u l-lapidi, jgħinu li min ikun għadu f'din id-dinja biex jesprimi s-sentimenti tiegħu/tagħha għat-telfa tal-għeżież, imma l-erwieħ m'għandhom bżonn ta' xejn aktar mit-talb tagħna u dan b'impenn.

U mhux f'Novembru, f'xi anniversarju, f'jum twelidhom jew f'xi festa biss, imma b'mod regolari.

Ejjew nitolbu lil dan il-qaddis li ddedika ħajtu biex jitlob għall-erwieħ Purganti ħalli jgħinna nimxu fuq l-eżempju mħeġġeġ tiegħu lejn dawn l-imsejkna, li ħafna minnhom m'għandhomx min jitlob għalihom.

Ejjew inkunu aħna li niftakru f'erwieħ abbandunati mill-familjari tagħhom.

Jekk nagħmlu dan, żgur li nħaffu ż-żmien tagħna tal-Purgatorju u l-Mulej jagħtina s-sliem.

Tajjeb li wieħed ikun jaf ukoll, li sakemm għadna f'din id-dinja, aħna stess nistgħu nnaqsu miż-żmien tal-Purgatorju tagħna billi nagħmlu atti ta' karità.

B'karità mhux qed ninkludi biss flus mogħtija lill-foqra, imma kull ġest ta' mħabba lejn l-oħrajn, bil-kliem u bil-għemil, kif ukoll bl-offerta tat-talb tagħna magħquda ma' tbatijiet li ngħaddu minnhom.

Hekk kif tgħidilna l-Iskrittura:

"L-imħabba tgħatti kotra ta' dnubiet."

(1Pietru 4:8)

Talba

Alla Missier, aħna noffrulek il-pjagi divini ta' Kristu, Ibnek, għall-erwieħ tal-Purgatorju, sabiex inti titħallas kif jixraq fil-ġustizzja tiegħek għad-djun tagħhom u tqegħidhom fil-ferħ etern tiegħek.

(Talba ta' San Ġorġ Preca)

Nitolbuk biex permezz tal-fidwa ta' Ibnek issaffi lil dawk l-erwieħ li għadhom fil-purgatorju u twassalhom fil-hena ta' dejjem.

Ftakar ukoll fl-erwieħ tagħna, fil-ġenituri mejtin tagħna, fl-erwieħ abbandunati u f'dawk l-erwieħ kollha li jeħtieġu t-talb tagħna.

Marija, għajnuna tal-insara, idħol għalihom int u wassalhom fit-tgawdija ta' dejjem.

Agħtihom, o Mulej, il-mistrieħ ta' dejjem, id-dawl ta' dejjem jiddi lilhom, jistrieħu fis-sliem.

Ammen.

English Version:

Wikipedia:

Alternative reading:

Wikipedia on Purgatory:

Rużarju għall-erwieħ tal-Purgatorju fuq Gloria TV:

__ATA.cmd.push(function() { __ATA.initDynamicSlot({ id: 'atatags-26942-5ed64eed1568e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' Settembru: San Ġwann Krisostmu

Verżjoni Vidjo:

San Ġwann Krisostmu

"Ikun imfaħħar Alla f'kollox." –

L-aħħar kelmiet ta' San Ġwann Krisostmu qabel ma' miet

SAN ĠWANN KRISOSTMU

Isqof u Duttur tal-Knisja

c. 349 – 407

Tagħrif:

San Ġwann twieled f'Antjokja, Sirja, fis-sena 349.

Meta kien għadu tarbija tilef lil missieru li kien kmandant fl-armata Imperjali.

Ommu ħadet ħsiebu ħafna, tellgħetu fl-għożża u edukatu sewwa.

Tgħammed meta kellu 20 sena kif kien isir f'dak iż-żmien.

Huwa studja r-rettorika taħt Libanju, l-aħjar oratur ta' żmienu.

Iggradwa fil-Liġi u pprattikaha għal xi żmien.

Wara l-mewt ta' ommu fis-sena 374, mar ingħaqad ma' grupp ta' eremiti fuq il-muntanji ħdejn Antjokja, iżda wara sitt snin marad u kellu jirritorna.

L-Isqof Flavju tefa' għajnejh fuqu u ordnah qassis fis-sena 386.

Ġwanni ntefa' għall-prietki li bihom kien isaħħar lil kull min kien jisimgħu.

Fis-sena 398, inħatar Patrijarka ta' Konstantinopli, il-belt ewlenija tal-Imperu tal-Lvant f'dak iż-żmien.

Għen ħafna lill-foqra u lill-morda, u kien iħeġġeġ lill-għonja biex jgħinuhom.

L-elokwenza brillanti tiegħu qalgħetlu l-isem ta' "Krisostmu", li jfisser "Fomm tad-Deheb."

Minn fuq il-pulptu kien jitkellem bla biża' u jikkundanna l-ħażin, ukoll jekk dan kien ikun ġej mill-mexxejja jew mill-kbarat tal-pajjiż.

B'hekk laqat fil-laħam il-ħaj lil Eudosia, il-mara tal-Imperatur Arkadju, u wkoll lill-Arċisqof ta' Alexandra, Teofilu, u għalhekk ħabat difrejh magħhom.

Fis-sena 403, Teofolu laqqa' sinodu li għalih attendew Isqfijiet li ma kellhomx grazzja ma' Ġwanni.

Dan is-sinodu kkundannah u neħħieh mill-kariga.

Imbagħad Arkadju instigat minn martu, eżiljah imma n-nies ipprotestaw, u Ġwanni malajr issejjaħ lura.

Iżda ma damx wisq għax l-Imperatur Arkadju eżiljah f'Cucusus, fl-Armenja, fejn Ġwanni dam tliet snin, u minkejja l-età li kellu u l-ambjent xejn sabiħ li kien qed jgħix fih, ħadem kemm felaħ għall-Knisja, u kompla jikteb.

Eudosia mietet, u l-poplu saħaq biex l-Isqof jinġieb lura.

Meta l-għedewwa tiegħu raw hekk, iddeċidew li jeħilsu minnu darba għal dejjem, u ordnaw li jittieħed f'Pityus, fuq ix-xtajta tal-Baħar l-Iswed.

Iżda mifni bil-mard, bit-tbatija u bil-għajja miet fit-triq, f'Cumana, f'Pontu, fl-14 ta' Settembru, 407.

L-aħħar kelmiet tiegħu kienu: "Ikun imfaħħar Alla f'kollox."

Tletin sena wara, Teodosju II, iben Arkadju u Eudosia, ġab il-fdal ta' Ġwanni f'Konstantinopli, u għamillu laqgħa kbira.

Bies it-tebut tiegħu u talab maħfra f'isem ommu u missieru li kienu ppersegwitawh bla bżonn.

Illum il-fdal tiegħu jinsab fil-knisja ta' San Pietru, Ruma.

Il-ħafna kotba li kiteb għamluh wieħed mid-Dutturi kbar tal-Knisja.

Ħsieb

Hemm ħafna x'wieħed jista' jgħid dwar San Ġwann Krisostmu, imma se niffoka biss fuq dan li ġej.

Hu

ma kienx bniedem li jfittex li jintogħġob minn nies

Dan ifisser li ma kienx jissagrifika lilu nnifsu u dak li kien, jiġifieri nisrani ta' vera (wieħed motivat mill-imħabba għal Kristu) sabiex jogħġob lin-nies.

Dan ifisser wkoll li

kienet l-imħabba li qed timmotivah u mhux il-biża'

Hu ma beżax mill-opinjoni tal-bnedmin, anki jekk kienet l-opinjoni ta' nies awtorevoli bħalu jew nies fil-poter.

Dan għaliex l-attenzjoni tiegħu baqgħet fuq Alla u fuq il-Kelma tiegħu.

Tassew li meta naqgħu fir-rutina li nogħġbu u nikkuntentaw lin-nies (marda li bl-Ingliż isejħulha

'a disease-to-please,'

u bil-Malti l-marda tar-rispett uman), aħna nitilfu l-attenzjoni tagħna.

Inkunu qed nibdlu l-attenzjoni li sippost ikollna fuq Alla u l-Kelma tiegħu u nissostitwixxuha b'attenzjoni fuq il-fenomenu li dejjem jinbidel (u għalhekk inkontrollabbli), tal-opinjoni tal-bniedmin.

Din l-attenzjoni tal-aħħar hi marbuta mal-biża' li ma nkunux aċċettati mill-oħrajn u forsi wkoll miċħuda.

Nistgħu nimmaġinaw wkoll li qegħdin inkunu twajba ma' ħaddieħor jew saħansitra li aħna nies li ta' paċi.

Infatti, silta mill-Iskrittura li tmur sewwa mall-ħajja ta' dan il-qaddis tal-lum, hi propju kliem Kristu nnifsu meta qal ċar u tond li biex wieħed jimxi warajh fid-dawl tal-Verità li biha dawwalna, irid jaffaċċja l-kuntrarju u joħloq l-għedewwa anki minn niesu stess.

F'din is-silta jagħmel wkoll referenza għall-misħut rispett uman.

Jgħid li min iħobb lill-persuni aktar Minnu u mill-Kelma tiegħu, jew min jipprova jogħġob lill-persuni u b'konsegwenza ta' dan ma jkunx qed jgħixu r-rieda tiegħu, ma jisħoqqlux ikun miegħu!

Tassew għandna għax nieqfu nimmeditaw fuq din it-twissija ħierġa mingħand il-Mulej tagħna, li għax iħobbna, ma jridx li jkun hemm xi jfixkilna fi triqatna biex naslu għandu fis-sema pajjiżna:

"Taħsbux li jiena ġejt inġib il-paċi fuq l-art!

Ġejt inġib mhux il-paċi, imma s-sejf.

Iva, ġejt nifred lill-iben minn missieru, lill-bint minn ommha, u lil mara minn omm żewġha, u l-bniedem ikollu n-nies ta' daru stess għedewwa tiegħu.

Min iħobb lil missieru jew lil ommu iżjed minni ma jistħoqqlux li jkun miegħi; min iħobb lil ibnu jew lil bintu iżjed minni ma jistħoqqlux li jkun miegħi.

U min ma jerfax salibu u jimxi warajja ma jistħoqqlux li jkun miegħi.

Min isib lil ħajtu, jitlifha; u min jitlef lil ħajtu minħabba fija jsibha."

(Mattew 10: 34-39)

Min naħa l-oħra, huwa fatt li meta aħna nogħġbu lin-nies, dan iwassalna biex nitilfu l-paċi ta' qalbna stess, li mingħajrha ma nkunux nistgħu nibbenefikaw verament lill-oħrajn jew lilna nfusna.

Naturalment huwa faċli li naqgħu f'din il-marda meta ma nkunux qed niffokaw l-attenzjoni tagħna fuq Alla u l-Kelma tiegħu u fuq li nservuh kif jixtieq minna.

Filfatt inti dejjem isservi lil xi ħadd kif stqarr Bob Dylan fil-kanzunetta tiegħu

Gotta Serve Somebody

, u jekk m'intix isservi lil Alla, ser tispiċċa sservi lil xi ħadd jew lil kulħadd!

Meta naqgħu f'din in-nassa, ejjew nerġgħu niffokaw fuq Alla fit-talb tagħna ta' kuljum, billi fil-kwiet noqogħdu attenti għall-Kelma tiegħu li jgħidilna, fost affarijiet oħra: "Ħobb lill-proxxmu tiegħek bħalek innifsek" (Mark 12:31) u dan ifisser li aħna ma nistgħux nieħdu ħsieb tal-proxxmu tagħna mingħajr mal-ewwel inkunu qed nieħdu ħsieb lilna nfusna.

Għalhekk, ejjew nenfasizzaw fuq is-servizz tagħna lejn Alla fil-Kelma tiegħu biex dan ikun jista' jgħinna nħallu l-bżonn kostanti u awto-distruttiv li nservu lil kulħadd!

Talba

O Alla, qawwa ta' min jittama fik, int ridt li l-isqof San Ġwann Krisostmu jkun predikatur ta' fama kbira u f'ħajtu jgħaddi minn bosta tiġrib; agħmel li nimxu 'l quddiem fuq it-tagħlim tiegħu u bħalu nżommu sħaħ sa l-aħħar.

Bi Kristu Sidna.

Ammen.

(Talba fil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eed16371', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


15 ta' Settembru: Il-Verġni Mqaddsa Marija tad-Duluri

Verżjoni Vidjo:

Il-Verġni Mqaddsa Marija tad-Duluri

"Is-Salvatur tad-dinja sieħeb miegħu lil Ommu fil-passjoni tiegħu: ejjew nadurawh." –

Antifona tad-dħul mil-Liturġija tas-Sigħat

IL-VERĠNI MQADDSA MARIJA TAD-DULURI

Tagħrif:

Il-Knisja tfakkar id-duluri tal-Madonna darbtejn matul is-sena: nhar il-Ġimgħa tal-ġimgħa tal-Passjoni (il-Ġimgħa ta' qabel il-Ġimgħa l-Kbira), u llum 15 ta' Settembru.

L-ewwel waħda nbdiet f'Cologne, il-Ġermanja, fis-seklu ħmistax bħala tpattija tal-ereżija ta' Ġovanni Hus.

Dik tal-lum bdewha l-Patrijiet Serviti meta fl-1668 qalgħu permess mingħand il-Papa biex jiċċelebraw il-festa tas-Seba' Duluri fit-tielet Ħadd ta' Settembru.

Meta mbagħad il-Papa Piju VII fl-1814 irritorna mill-eżilju estenda din il-festa għall-Knisja kollha bħala tifkira ta' kemm il-Knisja (u hu personalment) batiet minn Napuljun.

Imbagħad, il-Papa San Piju X, meta għamel ir-riforma tal-Kalendarju liturġiku, iffissa d-data tal-festa fil-15 ta' Settembru, fl-Ottava tat-Twelid tal-Verġni Marija.

Il-Madonna sofriet mhux għax kellha xi dnub.

It-tnissil tagħha kien immakulat.

Il-ħajja tagħha kienet bla l-iċken dnub.

Is-Seba' Duluri nistgħu nniżżluhom hekk:

Il-Profezija ta' Xmun fit-tempju.

Il-ħarba lejn l-Eġittu, triq ta' 480 kilometru, bit-tarbija Ġesù ta' inqas minn sena.

It-telfa ta' Ġesù.

Il-laqgħa tagħha ma' Ġesù jġorr is-salib fi triqtu lejn il-Kalvarju.

Il-kruċifissjoni.

Ġesù mejjet fi ħdanha.

Id-difna ta' Ġesù.

Ħsieb

Marija Omm Alla hija bniedma bħalna, u bħalna għaddiet minn bosta esperjenzi t'uġigħ, tbatija u ansjetà.

Hi, fl-imħabba tagħha t'Omm, takkumpanjana fl-uġigħ tagħna, il-mard li ngħaddu minnu aħna jew il-membri tal-familja tagħna, il-mewt tal-għeżież tagħna, l-inkwiet li ngħaddu minnu, l-ansjetà li tolqotna.

L-Ewwel dulur

li ġarrbet Marija kien f'Ġerusalemm.

Meta Marija u Ġużeppi marru jippreżentaw lil binhom Ġesù fit-tempju.

Dakinhar kien hemm wieħed jismu Xmun.

Raġel ġust u tajjeb li kellu l-Ispirtu s-Santu fuqu.

Dan kien jistenna l-faraġ ta' Iżrael u minn dejjem kien jixtieq li qabel ma jmut jara l-Messija tal-Mulej.

Darba fost l-oħrajn ġie mqanqal mill-Ispirtu biex imur fit-tempju.

Xmun jgħid lil Marija:

"Marija, Ibnek Ġesù se jġib il-waqgħa u l-qawmien ta' ħafna f'Iżrael, se jkun sinjal li jmeruh, u int ukoll sejf jinfidlek ruħek sabiex jinkixfu l-ħsibijiet moħbija fil-qlub ta' ħafna."

Min jaf x'ħasset f'qalbha Marija meta semgħet il-kliem tant iebes ta' Xmun li għarrafha bil-Passjoni u l-mewt kiefra ta' Binha Ġesù tarbija.

Minkejja dan, Marija ma tfixklitx għaliex l-Iva tagħha meta dehrilha l-Anġlu Gabriel kienet il-frott tal-fiduċja sħiħa tagħha f'Alla.

Aħna wkoll fil-ħajja mhux dejjem nistgħu nifhmu kollox.

Ġieli jiġru affarijiet f'ħajjitna li nħossuna ma nifhmuhomx.

Mela, ejja nafdaw fl-imħabba ta' Alla bħalma għamlet Ommna Marija f'ħajjitha.

Ommna Marija dejjem tkun lesta li tgħinna biex fid-diffikultajiet li niltaqgħu magħhom f'ħajjitna ma nitilfux il-fidi tagħna, anke f'dawk il-mumenti li ma nkunux qed nifhmu.

It-Tieni dulur

li ġarrbet Marija kien dak inhar li flimkien mar-raġel tagħha Ġużeppi u binhom Ġesù, kellhom jaħarbu lejn l-Eġittu.

Min jaf x'ħasset Marija meta flimkien ma' Ġużeppi u binhom Ġesù kellhom jaħarbu mal-lejl u jmorru l-Eġittu.

Dan is-sagrifiċċju għamluh biex isalvaw lil binhom Ġesù mill-mewt.

Min jaf kemm hawn ġenituri li ta' kuljum ikollhom jgħaddu minn sagrifiċċji kbar biex jgħinu lil uliedhom jikbru u jimmaturaw.

Min jaf kemm hawn ġenituri oħrajn li għalkemm qed jagħmlu dak kollu li hu possibli biex irabbu lil uliedhom tajjeb, qed jaraw lil uliedhom jitbegħdu minn Alla.

Marija u Ġużeppi għandhom ikunu xempju għal dawk il-ġenituri li għal xi raġuni jew oħra qed jaħarbu mir-responsabbiltajiet tagħhom biex jagħrfu li wliedhom għandhom bżonnhom.

Marija dejjem lesta li tgħinna biex ikollna dan il-kuraġġ, din il-fidi lejn Alla.

Hija tgħinna naċċettaw deċiżjonijiet diffiċli f'ħajjitna bla kundizzjoni.

It-Tielet dulur

li ġarrbet Marija kien meta binha Ġesù kien intilef u wara tlett ijiem sabitu jiddisputa mad-dutturi fit-tempju.

Ta' kull sena l-ġenituri ta' Ġesù kienu jmorru Ġerusalemm għall-festa tal-Għid.

Meta kellu tnax-il sena, huma telgħu skont id-drawwa ta' dik il-festa.

Wara li għaddew dawk il-ġranet, qabdu t-triq lura, imma t-tifel Ġesù baqa' Ġerusalemm bla ma kienu jafu l-ġenituri tiegħu.

X'għafsa ta' qalb ġarrbet Marija għat-telfa ta' binha.

Tlett ijiem tfittxu bla ebda aħbar.

Xejn ma qatgħalha qalbha u fil-pront tirritorna ma' Ġużeppi Ġerusalemm, fost l-għejja u l-biża', tfittxu b'dieqa ta' qalb.

Min jaf kemm-il darba aħna wkoll ħsibna li tlifnieh!

Ġesù, għinna dejjem insibuk ikun xi jkun iż-żmien f'ħajjitna.

Ejjew nersqu bit-talb tagħna lejn Ommna Marija, ħalli nieħdu s-saħħa kull darba li nitbiegħdu minn binha Ġesù minħabba d-dnubiet tagħna, u b'hekk b'kuraġġ nerġgħu nersqu lejn Ġesù permezz tas-Sagrament imqaddes tal-Qrar.

Ir-Raba' dulur

li ġarrbet Marija kien meta ltaqgħet ma' binha Ġesù jġorr is-salib.

Huma u sejrin bih qabdu wieħed jismu Xmuni minn Ċirene li kien ġej mir-raba u għabbewh is-salib biex iġorru wara Ġesù.

Kotra kbira ta' nies kienet mixja warajh fosthom kien hemm xi nisa li bdew iħabbtu fuq sidirhom u jibkuh.

Aħna wkoll għandna s-salib tagħna xi nġorru.

Marija se tgħinna nħarsu lejn binha Redentur, speċjalment meta nkunu mgħobbijin taħt it-toqol tal-problemi u tad-diffikultajiet li niltaqgħu magħhom f'ħajjitna.

Hawn xi ħadd li ma jħossx meta jara dik l-Omm hekk imnikkta?

Iżda aħna bid-dnubiet tagħna, inkunu kawża li nnifdu l-Qalb ta' Marija.

Nistgħu ma nħossux dispjaċir għall-ingratitudni tagħna lejha?

Mela, ejjew inħarsu lejn Ġesù u lejn Marija fid-dulur tagħhom u npoġġu s-sitwazzjonijiet diffiċli tagħna f'idejhom.

Il-Ħames dulur

li ġarrbet Marija kien meta hija baqgħet wieqfa taħt is-salib ta' binha Ġesu', flimkien ma' oħtha Marija ta' Kleofa, Marija ta' Magdala u l-appostlu maħbub tiegħu Ġwanni.

Ejjew bl-imaġinazzjoni tagħna nħarsu lejn il-Kalvarju fejn naraw lil Ġesù msallab u 'l Omm mbikkija.

Kemm hija ta' dieqa lil Omm tara 'l binha msammar fuq is-salib.

Kull daqqa tal-martell, kull kelma ta' żebliħ u t-tinfida bil-lanza fil-kustat ta' Ġesù, kollha ħassithom Marija Addolorata ġewwa qalbha.

Għajnejn Marija ma tħarrkux minn fuq binha Ġesù fuq is-salib, semgħetu jlissen l-aħħar kelmiet tiegħu qabel ma ħa l-aħħar nifs ta' ħajtu.

Hi sofriet dan kollu ma' binha Ġesu' għalina.

Marija, agħtina l-kuraġġ naffrontaw il-mewt ta' kuljum: fid-dar, meta mhux dejjem ikun ward u żahar; fuq ix-xogħol, meta ma nifthemux; fil-ħajja tagħna ta' kuljum, meta naffaċjaw tentazzjonijiet u jkollna mmutu għall-imħabba ta' ibnek.

Kemm qegħdin nifhmu xi tfisser is-sofferenza fil-ħajja tagħna sabiex it-tama fina qatt ma tonqos?

Kemm qegħdin fit-tiġrib li niltaqgħu miegħu ninxteħtu quddiem Ġesù u Ommu Marija biex insibu s-sabar tagħna?

Is-Sitt dulur

li ġarrbet Marija kien meta Ġesù ġie mniżżel minn fuq is-salib u mqiegħed fi ħdanha.

Ejjew naħsbu ftit fuq id-dulur l-aktar kiefer li fena l-Qalb imqaddsa ta' Marija meta rat lil binha Ġesù mejjet fi ħdanha, kollu dmija u mimli ġrieħi u pjagi.

L-ebda qalb iebsa meta tara din ix-xena tant krudila, ma ddubx mill-ebusija tagħha.

Ommna Marija Addolorata dejjem tkun lesta li tfarraġna fil-għawġ u l-mumenti ta' dgħjufija tagħna.

Ejjew nirrikorru għand Marija ħalli noħorġu mid-dlam tad-dnubiet tagħna, mill-kaos li jista' jkollna f'ħajjitna.

Ejjew niftħu jdejna bħal dawk ta' Ġesù msallab u nilqgħu l-imħabba tiegħu mingħajr kundizzjoni.

Is-Seba' dulur

li ġarrbet Marija kien meta rat lil binha Ġesù jiġi midfun.

Wara l-mewt ta' Ġesù, Ġużeppi minn Arimatea li kien dixxiplu ta' Ġesù bil-moħbi għax kien jibża' mil-Lhud, mar u talab lil Pilatu biex jieħu l-ġisem ta' Ġesù.

Pilatu ħallieh u hu ġie u ħa l-ġisem tiegħu.

Ġie wkoll Nikodemu, dak li qabel kien mar għand Ġesù bil-lejl, u ġab miegħu taħlita ta' morr u sabbara tiżen xi mitt libra.

Min jaf kif Qalb Marija Santissima splodiet bin-niket.

Meta rat lil binha l-Maħbub imqiegħed fil-qabar.

Aktar u aktar ma felħitx meta rat il-blata mgerba tagħlaq il-qabar qaddis.

Talba

O Verġni Marija, Omm wisq maħbuba tagħna, int li toqgħod qrib is-slaleb tagħna, bħalma bqajt ħdejn is-salib ta' Ibnek Ġesù, qawwi l-fidi tagħna sabiex anke jekk mifluġa bid-dulur, inżommu fissa l-ħarsa tagħna fuq il-wiċċ ta' Kristu, u fit-tbatija estrema tas-salib, naraw l-imħabba kbira u safja t'Alla għalina.

Omm tat-tama tagħna, agħtina l-għajnejn tiegħek biex 'l hinn mit-tbatija u l-mewt naraw id-dawl tal-qawmien.

Agħtina l-qalb tiegħek biex nibqgħu nħobbu u naqdu, anke fil-mumenti tal-prova.

O Marija Santissima Sidtna tas-salib, itlob għalina.

Ammen.

(Talba tal-Papa Emeritus Benedittu XVI lill-Verġni Marija, meta kien żar lil dawk milquta mit-terremot qawwi ġewwa l-Italja)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Passion of The Christ (full movie with English Subtitles) on Gloria TV:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar it-Tifkira tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Il-ħsieb huwa meħud minn meditazzjoni bl-isem ta' 'Is-seba' Duluri ta' Ommna Marija' mis-sit Malti tal-Madonna 'Devozzjoni vera lejn il-Verġni Marija.'

Tista' żżur is-sit minn hawn:

__ATA.cmd.push(function() { __ATA.initDynamicSlot({ id: 'atatags-26942-5ed64eed17f93', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Settembru: San Ġwann Gabrijel Perboyre

Verżjoni Vidjo:

San Ġwann Gabrijel Perboyre

Wieħed jagħmel tajjeb għall-erwieħ biss bit-talb.

F'dak kollu li tagħmel, aħdem biss biex togħġob lil Alla, inkella tkun qed taħli ħinek u l-isforz tiegħek

San Ġwann Gabrijel Perboyre

SAN ĠWANN GABRIJEL PERBOYRE

Saċerdot, Missjunarju u Martri

1803 – 1840

Tagħrif:

Ġwanni Gabrijel twieled fir-raħal ċkejken ta' Puech, fi Franza, fi ħdan familja nisranija tassew.

Kienu tmien aħwa b'kollox, li ħamsa minnhom daħlu fil-kongregazzjoni ta' San Vincenz de Paul.

Kien tant attent fl-istudju u tant magħruf għal tjubitu, li kiseb it-titlu ta' "qaddis ċkejken."

Meta kellu 15-il sena sema' prietka u tnisslet fih xewqa li jsir missjunarju.

Huwa ngħaqad mal-Viċenzjani fil-Milied tal-1818.

Kien ordnat saċerdot f'Pariġi fl-1825.

Huwa għadda l-ewwel 12-il sena wara l-ordinazzjoni tiegħu bħala għalliem, rettur ta' seminarju u assistent majjistru tan-novizzi waqt li sikwit kien jitlob li jintbagħat fiċ-Ċina.

Fl-aħħar qata' xewqtu u telaq minn Franza għal Macao fil-21 ta' Marzu, 1835.

Għal erba' snin ħadem kemm felaħ u kellu suċċessi tajbin fil-provinċji ta' Honan u ta' Hupeh.

Imbagħad l-imperatur ħareġ l-editt ta' persekuzzjoni kontra l-insara.

Wara li kien ilu jaħdem hemm erba' snin, Padre Perboyre, bħal Ġesù, kien ittradut għal ftit flus minn wieħed mill-insara ġodda tiegħu u mogħti f'idejn l-awtoritajiet.

Għal sena sħiħa Ġwann Gabrijel sofra torturi tal-biża' magħluq ġo ċella kollha ntiena għax irrifjuta li jgħaffeġ salib taħt saqajh jew li jittradixxi lil sħabu.

Stampawlu fuq wiċċu erba' karattri Ċiniżi li jfissru "Għalliem ta' reliġjon falza."

Hu kien ikkundannat għat-tgħalliq fuq salib flimkien ma' ħames kriminali.

Ftit qabel qatluh irnexxielu għal ftit mumenti jinżel għarkupptejh jitlob, u, minn taħt l-ilsien lissen: "Missier, f'idejk nerħi ruħi."

U hekk, fost tbatijiet ħorox sal-aħħar, radd ruħu lill-Mulej.

Kien il-jum tal-Ġimgħa, 11 ta' Settembru, 1840.

Sentejn biss wara mewtu, Papa Girgor XVI iffirma d-digriet għall-introduzzjoni tal-beatifikazzjoni ta' Ġwann Gabrijel Perboyre.

Ljun XIII niżżlu mal-beati fl-1889, u Ġwanni-Pawlu II niżżlu fil-lista tal-qaddisin fit-2 ta' Ġunju, 1996.

Ħsieb

Il-mod kif San Ġwann Gabrijel Perboyre ppersevera sal-aħħar fil-missjoni tiegħu minkejja t-torturi ħarxa li għadda minnhom, huwa mhux biss impressjonanti u juri kif l-Ispirtu s-Santu waqaf miegħu, imma wkoll għandha tfakkarna fir-responsabbiltà li kull nisrani għandu li jissieħeb mal-missjunarji mhux biss finanzjarjament, iżda wkoll spiritwalment permezz tat-talb.

Il-predikazzjoni qawwija u ministeru produttiv fil-qasam tal-missjoni jiddependu fuq it-talb tal-poplu t'Alla.

San Pawl dan fehemu sewwa.

Eżatt qabel it-tluq għall-ewwel u t-tieni vjaġġi missjunarji tiegħu (u probabbli anki għat-tielet), il-fidili f'Antijokja talbu għal Pawlu u dawk li kienu sejrin miegħu (Atti 13:03; 15:40).

Barra minn hekk, fl-ittri tiegħu, hu talab direttament għat-talb ħames darbiet.

Fl-Ewwel ittra lit-Tessalonikin 5:25, hu sempliċement jgħid,

"Ħuti, itolbu wkoll għalina,"

imma huwa aktar speċifiku fl-appelli l-oħra tiegħu:

Rumani 15: 30-32 –

"Inħeġġiġkom, ħuti, permezz ta' Sidna Ġesù Kristu u permezz tal-imħabba ta' l-Ispirtu, tqabdu miegħi intom u itolbu lil Alla għalija biex jeħlisni minn dawk fil-Lhudija li ma jemmnux, u biex is-servizz tiegħi jkun milqugħ tajjeb mill-qaddisin f'Ġerusalemm.

Imbagħad, jekk Alla jrid, niġi għandkom ferħan u jkolli ftit tal-mistrieħ għandkom."

Efesin 6: 19-20 –

"Itolbu għalija wkoll, biex meta niftaħ fommi tingħatali l-kelma, ħalli b'wiċċi minn quddiem inxandar il-misteru tal-Evanġelju, li tiegħu jiena l-ambaxxatur fil-ktajjen.

Jalla jien u nxandar inkun nista' nitkellem b'wiċċi minn quddiem kif għandi nagħmel."

Kolossin 4: 3-4 –

"Itolbu wkoll għalina, biex Alla jiftħilna l-bieb għall-kelma u nxandru l-misteru ta' Kristu, li minħabba fih jien marbut bil-ktajjen.

Itolbu ħalli jiena nxandru u nitkellem fuqu kif għandi nitkellem."

2 Tessalonikin 3: 1-2 –

"Mill-bqija, ħuti, itolbu għalina biex il-kelma tal-Mulej tiġri l-ġirja tagħha u tkun milqugħa bil-ġieħ bħalma ġara fostkom.

[2Tess:3:2] Itolbu biex inkunu meħlusa minn nies ħżiena u bla liġi.

Għax mhux kulħadd għandu l-fidi."

Il-piż kbir tal-missjunarju hu li jġib l-Evanġelju lin-nies li ma jemmnux, biex jarahom konvertiti, u mbagħad biex jgħinhom jibdew Knejjes u komunitajiet ġodda.

Alla jsalva lill-midinbin permezz tax-xandir tal-Evanġelju (ara Rumani 10:17), iżda Hu ma jsalvhomx mingħajr it-talb ta' dawk li jemmnu.

Infatti l-Knisja għamlet lil Santa Tereżina ta' Lisieux, (soru tal-klawsura) Patruna tal-Missjunarji għax minkejja li qatt ma ħarġet mill-monasteru, hija għamlet bħala s-sejħa tagħha li titlob u toffri tbatijiet għall-bżonnijiet tal-missjunarji.

James Fraser, missjunarju taċ-ċittadini ta' Lisu fiċ-Ċina, kiteb lil sħabu li kienu qed jitolbu għalih minn djarhom f'pajjiżu:

"Nemmen li hu biss fl-Aħħar Jum li jkun magħruf kemm saret ħidma missjunarja bl-għajnuna tat-talb ta' min baqa' f'daru."

Għandna nħossu l-urġenza ta' din ir-responsabbiltà li nitolbu għall-missjunarji.

Nitolbu għalihom:

Biex Alla jiftħilhom il-bibien meħtieġa:

Ħafna missjunarji jaħdmu f'pajjiżi li huma diffiċli biex jaċċettawhom jew f'oqsma li huma reżistenti għall-Evanġelju.

Iżda l-bibien miftuħa jinkludu iktar milli sempliċement aċċess għan-nazzjonijiet u l-gruppi ta' nies.

Il-qlub tal-individwi jeħtieġu wkoll li jkunu miftuħa u riċettivi għall-verità t'Alla.

Biex l-Ispirtu t'Alla jqawwihom:

Il-missjunarji huma nies bħalna li jibżgħu mill-uġigħ u li jiġi rifjutati.

Meta jiffaċċjaw l-oppożizzjoni, jeħtieġu l-qawwa ta' Alla biex tgħinhom jibqgħu sodi.

Biex il-Kelma t'Alla tinxtered:

L-ostakoli għandhom jitneħħew biex il-Kelma t'Alla tkun tista' tinfirex malajr u b'mod ħieles, u l-missjunarji jeħtieġu s-saħħa biex ikomplu quddiem l-oppożizzjoni jew id-diffikultajiet.

Hekk kif Aaron u Hur appoġġjaw dirgħajn Mosè fil-battalja kontra l-Amalekiti (Eżodu 17:12), aħna nistgħu insaħħu l-armi tal-missjunarji billi nappoġġjawhom permezz tat-talb tagħna.

Biex il-Mulej jipproteġihom:

F'xi pajjiżi, il-missjunarji jistgħu jkunu esposti għall-possibbiltà ta' periklu u ħsara personali.

L-oppożizzjoni għall-Evanġelju tista' tinkludi mibegħda u vjolenza.

Biex il-ministeru tagħhom ikun effettiv:

Huwa importanti li wieħed jintelaq u jafda f'Alla għall-aspetti kollha tal-ministeru – speċjalment fi żminijiet ta' diffikultà kbira, sabiex l-isforzi jipproduċu frott u fl-aħħar mill-aħħar jinġabar il-ħsad.

Biex jivvjaġġaw bla diffikultà:

Ħafna missjunarji jivvjaġġaw ta' spiss, kemm nazzjonalment kif ukoll internazzjonalment.

Il-modi ta' trasportazzjoni tagħhom jistgħu jvarjaw minn ajruplani għal xarabanks, għal kenuri u muturi, u kulma jkollhom jgħaddu minnu sakemm jaslu fid-destinazzjoni.

Biex ikollhom mumenti ta' mistrieħ:

Il-missjunarji jgħaddu mill-istess tensjonijiet li kull wieħed u waħda minna naffaċċjaw fil-ħajja, bħal piżijiet ta' ħafna xogħol f'daqqa, konflitti fir-relazzjonijiet mal-oħrajn u inċertezzi finanzjarji.

Spiss, madankollu, il-missjunarju jitħabat ma' dawn il-kwistjonijiet waħdu, mingħajr l-għajnuna, is-sapport u l-appoġġ ta' nsara oħra.

Li tgħix u taħdem f'kulturi differenti jżid l-element addizzjonali li jista' jkun ta' sfida kemm emozzjonalment, kemm spiritwalment u kif ukoll fiżikament.

Ejjew ma ninsewhomx għax ħafna drabi huma jħossuhom iżolati u bħal abbandunati f'nofs is-slaleb diffiċli li jkollhom jaffaċċjaw kuljum.

James Fraser, meta talab lil dawk li bagħtu ċ-Ċina biex jipperseveraw fit-talb għall-bżonnijiet tal-ministeru tiegħu, esprima dak li kull missjunarju jemmen:

"Xogħol missjunarju solidu u dejjiemi jsir fuq l-irkopptejn."

U għal dawk li forsi l-Mulej qed jagħtihom sejħa speċjali li jmorru fiżikament fl-artijiet tal-missjoni, teżisti l-Għaqda Voluntiera Lajċi Missjunarji, li jinsabu l-Uffiċċju tal-Missjoni, 7 Triq il-Merkanti, Valletta.

Tel: 21236962.

L-għaqda nbdiet fis-27 ta' Frar, 1985 biex iħeġġu, iħejju u jgħinu lin-nies għall-ħidmiet f'artijiet tal-Missjoni.

Għal aktar tagħrif ara:

Ara wkoll dawn is-siti:

u

Talba

O Salvatur Divin tiegħi, ittrasformani fik innifsek.

Ħa jkunu jdejja, idejn Ġesù.

Agħtini li kull fakultà ta' ġismi sservi biss għall-glorja tiegħek.

Fuq kollox, ittrasforma lil ruħi u s-setgħat kollha tagħha sakemm il-memorja, ir-rieda u l-affezzjoni tiegħi jkun il-memorja, ir-rieda u l-affezzjoni ta' Ġesù.

Nitolbok teqred fija dak kollu li mhux ġej minnek.

Agħtini li ngħix biss fik, minnek u għalik, ħalli mbagħad inkun nista' verament ngħid ma' San Pawl, "Qed ngħix – mhux iżjed jien imma Kristu jgħix fija.

Ammen."

(Talba ta' San Ġwann Gabrijel Perboyre)

English Version:

Martyrdom of St. John Gabriel:

Wikipedia:

Vatican Biography:

Nota: It-Tagħrif dwar il-qaddis tal-lum huwa meħud mill-fuljett

Signum Fidei.

__ATA.cmd.push(function() { __ATA.initDynamicSlot({ id: 'atatags-26942-5ed64eed1b596', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Settembru: L-Eżaltazzjoni tas-Salib Imqaddes

Verżjoni Vidjo:

L-Eżaltazzjoni tas-Salib Imqaddes

"Kemm jiddi s-salib ta' Kristu, iġib il-ħajja, mhux il-mewt; id-dawl, mhux id-dlam; il-Ġenna, mhux it-telfien tagħha.

Huwa l-injam li fuqu l-Mulej, bħal gwerrier kbir, kien ferut f'idejh, f'saqajh u f'ġenbu, imma fejjaq il-feriti tagħna.

Siġra qerdetna, siġra ġabitilna l-ħajja." –

Teodoru ta' Stoudio

L-EŻALTAZZJONI TAS-SALIB IMQADDES

Tagħrif:

Wara li l-Ġisem Imqaddes ta' Ġesù tniżżel minn fuq is-salib u tpoġġa fil-qabar, neħħew is-salib minn postu, tefgħuh ġo ħofra u radmuh.

Xi tliet mitt sena wara, għall-ħabta tas-sena 327, fi żmien Kostantinu, meta fuq il-Knisja reġgħet feġġet il-paċi, San Makarju, Isqof ta' Ġerusalemm, imħeġġeġ u megħjun minn Santa Elena waqt li kienet f'pellegrinaġġ fl-Artijiet Imqaddsa (326-327), ta ordni ħalli jinstabu l-imkejjen sagri.

Hekk fost affarijiet oħra nstabu l-qabar ta' Kristu, il-Kalvarju u s-Salib imqaddes.

Kostantinu bena knisja fuq il-post fejn instab is-Salib, li l-konsagrazzjoni tagħha saret fl-14 ta' Settembru, 335.

Fis-sena 614, ir-Re Kosroe II tal-Persjani kien għamel ħerba minn Ġerusalemm u mill-Artijiet Imqaddsa, u ġarraf jew ħaraq bosta knejjes u istituti reliġjużi nsara.

Fost kollox kien kaxkar miegħu biċċa kbira mis-Salib li kienet miżmuma ġo relikwarju bil-ġawhar.

L-Imperatur Eraklju ta' Kostantinopli, wara li ma rnexxilux jasal fi ftehim mal-Persjani, mexxa l-armati tiegħu kontrihom.

Fis-sena 627, Kosroe II ħarab u ġie maqtul minn ibnu Siroe.

Eraklju wasal fi ftehim ma' Siroe, u fost affarijiet oħra ħa r-relikwa tas-Salib f'Kostantinopli fejn kellu laqgħa trijonfali.

Fis-sena 629, Eraklju ħa s-Salib lura Ġerusalemm.

Meta wasal fit-triq li kienet tagħti għall-Kalvarju, neħħa l-ilbies ta' Imperatur minn fuqu, libes ilbies ordinarju u ħafi, wassal ir-relikwa tas-Salib u taha lil Żakkarija, Patrijarka ta' Ġerusalemm.

Din hi l-ġrajja li l-Knisja qed tfakkarna fiha llum.

Ħsieb

Is-Salib għandu żewġt uċuħ.

Min-naħa waħda hemm il-krudeltà tagħna l-bnedmin li wasalna biex noqtlu lil Alla magħmul bniedem.

Imma l-wiċċ l-ieħor, li rridu niftakru l-iktar, huwa propju l-imħabba għalina lkoll li ħarġet mis-salib tal-Mulej Ġesù.

Kien hemm tliet affarijiet li Alla l-Imbierek ma ħalaqx, imma ġibniehom aħna.

Dawn huma

t-tbatija, id-dnub, u l-mewt

Sidna Ġesù Kristu għadda minn dawn kollha, biex meta ngħaddu minnhom ma nkunux waħedna.

It-tbatija:

Ġesù għadda mit-tbatija u kienet diffiċli għax lill-Missier qallu, "Għaliex tlaqtni?"

Bħalma jiġri lilna!

Imma l-aħħar kelma kienet, "f'idejk jien nerħi ruħi."

In-Nisrani allavolja jbati, it-tbatija m'għandux jixtieqha, imma jgħixha ma' Kristu u jkollu l-faraġ f'qalbu.

Id-dnub:

Fuq is-salib, ra lil dawk li kienu qed isallbuh u mhux hu ħafrilhom għax huwa il-Missier li jaħfer, imma pprova jiskużahom, u dar għalihom quddiem Alla l-Missier.

Jekk Alla l-Missier ħafer dan id-dnub il-kbir tagħna li qtilna lil Ibnu, se jaħfer id-dnubiet kollha tagħna għax ma nistgħux nagħmlu dnub akbar minn hekk.

Kemm iweġġa' l-Mulej meta kultant wara l-Qrar nibqgħu ngħidu, 'min jaf ħafirlix?

Min jaf ħafirlekx?'

Ma tafux kif ħafer u kif jaħfer Ġesù?

Insewhom id-dnubiet tal-imgħoddi ladarba qerrejtuhom.

Għidulu, 'grazzi Mulej talli ħfirtli tal-iżbalji u d-dnubiet li għamilt.'

Il-mewt:

X'għamel Ġesù?

Għadda mill-mewt biex ħadd minna ma jgħaddi waħdu fil-mewt imma jgħaddi ma' Kristu, għax fi Kristu mhux biss mewt hemm: imma hemm qawmien ukoll.

Kemm hu sabiħ li aħna mhux naħsbu biss fuq il-mewt, dik bilfors għax hija xi ħaġa umana.

Aħsbu li Ġesù jwassalna biex naraw il-wiċċ tal-Missier!

Taħsbux biss fil-mewt meta se tasal, imma kull Nisrani ngħidulu, "kemm nixtieq li narak wiċċ'imb'wiċċ!"

Il-mewt mhijiex it-tmiem, il-mewt hija wkoll il-bidu ta' ħajja oħra.

F'din il-festa solenni tal-Eżaltazzjoni tas-Salib, illum nirringrazzjaw lill-Mulej għall-fidwa li ġabilna u għall-prezz għoli li ħallas biex jurina kemm iħobbna.

Il-Papa Franġisku bħal-lum kien qal din l-espressjoni sabiħa: "

is-salib huwa għajta ta' mħabba, is-salib ta' Ġesù huwa kollu mħabba.

Xtaqt naqsam magħkom ukoll silta mill-omelija tal-Arċisqof J. Scicluna tas-sena 2017 f'din l-okkażjoni għaliex laqatni r-rakkont tiegħu dwar esperjenza li kellu ġewwa sptar f'Londra.

Dan ir-rakkont jagħti ħafna sens lis-sinifikat tas-salib.

Qal hekk:

"L-aħwa, għadni ġej minn Londra fejn kelli l-opportunità nżur lil ħutna Maltin u Għawdxin li jitilgħu hemmhekk għall-kura speċjalizzata.

U kelli l-privileġġ noqgħod ħdejn is-sodda tat-trabi tat-twelid, ta' żgħażagħ, ta' tfal u ta' adulti.

Il-mard ma jħares lejn wiċċ ħadd, kif tafu, u inti tara s-salib ħaj u konkret.

Pazjent, kien għadu żagħżugħ, qalli xi ħaġa li ma ninsieha qatt.

Qalli, 'Father, jiena kont inbiegħ is-saħħa u missetni din ix-xorti, mhijiex sabiħa.

Imma meta nara t-tbatija fit-tfal taf x'ngħidlu lil Ġesù?

Neħodha jiena t-tbatija tagħhom basta ma jbatux huma.'

U jiena f'qalbi għidt, 'Hawnhekk qiegħed fil-preżenza ta' xi ħadd li fehem il-misteru tas-salib tal-Mulej.'

Dan ma għamilx ħafna korsijiet tat-Teoloġija imma hu, bi mħabba kbira u fil-verità, lest li jitgħabba bil-mard ta' ħaddieħor biex ma jarax lil ħaddieħor ibati.

U aħna hekk ngħidu fil-Ġimgħa l-Kbira, aħna u nirrepetu l-kliem tal-profeta Isaija: 'tgħabba bil-mard tagħna, il-kastig tad-dnub tagħna waqa' fuqu ... mill-ġrieħi tiegħu aħna ksibna l-fejqan tagħna' (ara Isaija 53 4.5).

Dawn huma l-qaddisin tal-lum.

Jien ma rridx nikkanonizzah lil dan ir-raġel, ma jafx li qed insemmih u mhux se ngħid min hu.

Alla jaf min hu.

Imma dawn huma l-qaddisin tal-lum, l-aħwa, u allura San Pawl kellu raġun isejjaħ lill-aħwa qaddisin, għax il-qaddisin huma dawk li minkejja li huma dgħajfa u midinbin, fehmu l-Qalb ta' Ġesù u jippruvaw jgħixu din il-vokazzjoni."

Xi jfisser is-salib ta' Kristu għalik, li minħabba fih int tista' taqla' l-maħfra tad-dnubiet tiegħek permezz tas-Sagrament tal-Qrar?

U s-slaleb tiegħek qed tħallihom ikunu mezz ta' purifikazzjoni u salvazzjoni għalik u għall-oħrajn billi bla ma tgerger, tgħaqqad tbatijietek ma' dawk ta' Ġesù fuq is-salib biex tkompli l-fidwa li għadha u tibqa' għaddejja sal-aħħar tad-dinja?

Kemm qed tfittex il-faraġ tiegħek fl-Imsallab billi timmedita spiss fuq it-tisliba ta' Ġesù ħalli fil-ġrieħi tiegħu tkun tista' ssib il-kenn tiegħek u minnhom tieħu s-saħħa li għandek bżonn biex tkompli tħobb lil Alla u lill-proxxmu tiegħek bla ma tħares lejn il-ġrieħi?

Talba

Ġesù twajjeb, aħna dnibna, dorna lura mit-triq tiegħek; o Mulej ħanin, aħfrilna l-għilt u l-ħażen kollu tagħna.

Bis-salib imqaddes tiegħek, is-sinjal għażiż tal-fidwa, kullimkien u dejjem żommna taħt għajnejk, għax aħna wliedek.

Ammen.

(Mill-Uffiċċju tal-Qari, Innu matul is-sena, l-I Ġimgħa, il-Ġimgħa)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Nota: It-Tagħrif dwar il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Il-ħsieb huwa addattat minn żewġ omeliji, waħda tal-Arċisqof Emeritu Mons. Pawlu Cremona O.P. u l-oħra tal-Arċisqof J. Scicluna għall-okkażżjoni tal-Festa tal-lum.

__ATA.cmd.push(function() { __ATA.initDynamicSlot({ id: 'atatags-26942-5ed64eed1661f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' Settembru: San Klodoald

Verżjoni Vidjo:

San Klodoald

"Jekk trid tkun perfett, mur, biegħ il-ġid li għandek, agħtih lill-foqra, u jkollok teżor fis-sema; imbagħad ejja u imxi warajja." –

Vers li qal Ġesù liż-żagħżugħ għani f'Mattew 19:21 li jmur sewwa mal-mod kif għażel li jgħix San Klodoald.

SAN KLODOALD

Abbati u Konfessur

522 – 560

Tagħrif:

San Klodoald twieled fil-522.

Huwa kien in-neputi ta' Klovju, fundatur tar-Renju tal-Franki, u martu Santa Klotilde.

Wara l-mewt tal-ġenituri tiegħu, kienet in-nanna (Klotilde, reġina armla) li ħadet ħsieb ta' Klodoald u ż-żewġ ħutu subien.

Wara l-mewt ta' missieru, iz-zijiet ta' Klodoald fittxew li jaħtfu t-tron ta' missieru billi ppjanaw kif se joqtlu lil Klodoald u lil ħutu.

Irnexxielhom joqtlu lil ħutu, filwaqt li Klodoald ħarab u mar ġo santwarju ma' San Remiġju, l-Isqof ta' Reims, li jinsab f'distanza qasira minn Pariġi.

U hekk, Klodoald minn tfulitu sa żogħżitu kiber taħt il-gwida u l-protezzjoni tal-isqof qaddis u n-nanna qaddisa tiegħu.

Ftit li xejn huwa magħruf dwar il-ħajja ta' Klodoald mill-età ta' ħames snin sa tmintax-il sena.

Huwa għex ħafna minn dawn is-snin mal-Isqof ta' Reims, u l-aħħar snin ma' San Severinu, eremita.

Matul dawn is-snin ta' formazzjoni, huwa qorob aktar lejn Alla permezz tas-silenzju u tas-solitudni.

Għalkemm din l-istil ta' ħajja kienet imġiegħlha fuqu minħabba l-attentat taz-zijiet fuq ħajtu, Klodoald kiber japprezza s-separazzjoni tiegħu mid-dinja u l-ħajja ta' silenzju.

Fl-età ta' għoxrin sena, San Klodoald ħalla l-ermitaġġ tiegħu, deher quddiem l-Isqof ta' Pariġi mdawwar bil-mexxejja reliġjużi u ċivili u l-membri tal-familja rjali – il-familja rjali tiegħu.

Klodoald kien prinċep u werriet tat-tron!

Huwa deher liebes ħwejjeġ irjali u kellu mqass f'id waħda u ċoqqa fl-ieħor.

Huwa offra ċ-ċoqqa lill-isqof li libbisielu bħala simbolu tar-rikkezzi "spiritwali" aktar milli dik "materjali".

Bl-imqass, l-isqof qata' x-xagħar twil ta' Klodoald, li kien simbolu tar-regalità tiegħu.

Fis-silenzju u s-solitudni tal-ermitaġġ tiegħu, Klodoald stabbilixxa prijoritajiet f'ħajtu.

Huwa kien jaf id-differenza bejn il-pjaċiri vera u dawk foloz.

Wara l-mewt tal-eremita San Severinu, Klodoald telaq mill-inħawi ta' Pariġi biex isib aktar solitudni fil-foresta.

Huwa fittex is-silenzju biex ikun jista' jikkomunika ma' Alla aktar mill-qrib filwaqt li jitlob għall-ħtiġijiet tan-nies.

Alla wieġeb għat-talba tiegħu b'mod stramb billi bagħat lin-nies biex ifittxuh fil-foresta.

Huma marru bil-mijjiet minħabba li semgħu li Klodoald kellu d-don tal-fejqan tal-ġisem u tar-ruħ.

Il-ministeru tiegħu kien dak tal-fejqan u r-rikonċiljazzjoni.

Klodoald għex ħamest snin bħala eremita.

Matul dawn is-snin, huwa qatta' żmien jistudja l-Iskrittura.

Dawn ma kinux snin moħlija għall-prinċep li kien ħarab mill-qorti rjali biex jgħix ħajja ddedikata lil Kristu!

Għal din ir-raġuni l-artisti matul is-sekli dejjem urew lil Klodoald b'Bibbja f'idejh.

Għalkemm Klodoald qassam bosta rigali lill-oħrajn, kien hemm rigal wieħed li ma setax jagħtih – l-Ewkaristija, il-Ġisem u d-Demm ta' Kristu.

In-nies irrikonoxxew dan, u ħafna ħeġġew lil Eusebju, Isqof ta' Pariġi, biex jordna lil dan il-prinċep qaddis bħala saċerdot.

L-isqof qabel ma' dan u fis-sena 551 Klodoald ġie ordnat saċerdot għall-Knisja ta' Pariġi.

Hu sar ragħaj ta' raħal żgħir li jikkonsisti minn rġiel u nisa foqra li kienu jistadu fix-xmara, u familji bl-irziezet fl-inħawi qrib Pariġi.

Illum, ir-raħal (issa subborg ta' Pariġi) jissejjaħ

Saint Cloud

Fir-raħal, San Klodoald uża d-doni tiegħu ta' fejqan, ta' pariri, ta' predikazzjoni u ta' ċelebrazzjoni tal-Ewkaristija fil-ministeru tiegħu għall-poplu.

Hekk kif għaddew is-snin, iz-zijiet ta' San Klodoald nidmu minn dnubhom u rrikonċiljaw ruħhom man-neputi tagħhom.

Dawn iz-zijiet, min-naħa tagħhom, taw lura lil Klodoald ħafna kastelli, ereditajiet u artijiet, imma huwa biegħ xi wħud minn dawn il-propjetajiet u qassam il-ġid tiegħu lill-foqra.

Huwa rċieva permess mingħand l-Isqof Eusebju biex juża porzjon żgħir ta' dak il-ġid biex jibni knisja bl-idejh stess, li ddedikaha lil San Martin ta' Tours.

San Klodoald kien jirradja dak il-ferħ kbir ta' qalb Kristjana mimlija bl-imħabba ta' Alla.

Ħafna rrikonoxxew dan fih u marru jgħixu ħdejh.

Biż-żmien, sar mexxej u għalliem ta' dawk li ssieħbu miegħu.

Huma ffurmaw komunità reliġjuża, mhux bħal kunvent jew monasteru, imma assoċjazzjoni ta' persuni li ddedikaw ruħhom għall-imħabba ta' Alla u s-servizz tal-proxxmu.

L-aħħar seba' snin tal-ħajja tiegħu, San Klodoald għexhom f'din il-komunità marbuta mal-Knisja ta' San Martin ta' Tours.

Imdawwar mill-komunità, miet fil-paċi fis-7 ta' Settembru, tal-560, fl-età ta' 38 sena.

San Klodoald, jew

Clodoald

sar l-isem ta' diversi bliet u rħula.

Dawn jinkludu s-subborg ta'

Saint Cloud

ta' Pariġi, u wara

Saint Cloud, Minnesota

, id-Djoċesi Kattolika tiegħu tqiegħdet taħt il-patroċinju tiegħu.

Ħsieb

Jispikka l-kuntrast qawwi bejn iz-zijiet li saħansitra waslu biex qatlu ħalli jaħtfu t-tron, u l-prinċep żagħżugħ li t-tron kien jgħajjat lilu imma li għażel li jgħix 'l bogħod mill-ħajja ta' lussu u ta' poter!

X'jasal jagħmel il-bniedem biex jakkwista kemm hu possibli flus u pożizzjoni tajba?

Jaħseb li jekk fil-ħajja jkollu dawn it-tnejn, imbagħad jista' jserraħ rasu minn kollox, u jgħix trankwill u jpappiha tajjeb.

Imma x'fettilu dan il-prinċep jibqa' jiċħad għall-pożizzjoni bħal din?

Possibli li sab xi ħaġa aħjar milli jkollok il-flus, il-lussu, il-kumdità u pożizzjoni fejn tista' tikkontrolla lin-nies?

Iva, tassew!

Fi Kristu sab KULMA XTAQ LI JKOLLU!

Fl-imħabba tal-Iben t'Alla, li:

"għad li kellu n-natura ta' Alla, ma qagħadx ifittex tiegħu li hu daqs Alla, iżda xejjen lilu nnifsu billi ħa n-natura ta' lsir; sar jixbah lill-bnedmin, u deher minn barra bħala bniedem; ċekken lilu nnifsu, billi obda sal-mewt, anzi sal-mewt tas-salib."

(Filippin 2:6-8)

Meta wieħed verament, jabbanduna kull ħaġa li jaf li ma togħġobx lil Alla u jiftaħ qalbu għal dak li jrid minnu Alla, imbagħad jibda jduq u jagħmel esperjenza tanġibbli tal-imħabba, tal-ħniena, tal-mogħdrija, tal-ħlewwa, tat-tjubija, tal-ħeġġa, tas-sbuħija, tal-hena u tas-sliem ta' Alla.

Huwa l-Ispirtu t'Alla li jgħammar ġewwa fina li meta nħalluh jaħdem, jagħtina li:

"... nifhmu, flimkien mal-qaddisin kollha, x'inhu l-wisa' u t-tul, l-għoli u l-fond tal-imħabba ta' Kristu; nagħrfu kemm din l-imħabba ta' Kristu tisboq kull għerf,

biex nimtlew bil-milja kollha ta' Alla.

(Efesin 3:18-19)

U ladarba nimtlew bil-milja kollha ta' Alla, tassew li xejn ma jkun jonqosna.

Il-viżjoni tagħna tad-dinja u l-affarijiet materjali, tieħu xejra oħra.

Qisu bħal donnu nilbsu nuċċali ġdid li jurina kollox b'mod differenti.

Nibdew nagħrfu l-kobor u s-sbuħija ta' din l-imħabba t'Alla li taqtalna l-għatx ta' qalbna u kemm huma insinifikanti u ta' xkiel l-affarijiet tad-dinja li jħalluk dejjem bil-għatx u b'qalb vojta.

U tassew, li meta l-bniedem jakkwista dak li jkun ilu mxennaq għalih, wara ftit dan jindara u jibda jixxennaq u jara kif se jakkwista xi ħaġa oħra.

Kif ġieli tisma' li min jitkellem fuq min hu sinjur:

"Għandu kollox u dejjem irid!

Qatt mhu kuntent!

M'għandux xebgħa!"

Għalhekk, il-fatt li dan Klodoald irrifjuta l-ġid li kellu u tah lill-foqra, biex hu jkun jista' jgħix ħajja kwieta u sempliċi, fqira imma sinjura fit-talb, iġiegħelna nirriflettu u nistaqsu lilna nfusna:

Jien tassew nemmen u nagħraf l-imħabba immensa li Alla għandu għalija hekk li sar bniedem bħali billi ħa l-mewt tas-salib bi tpattija għal dnubieti?

Jien infittex li ninħall minn rabtiet, vizzji, dnubiet u attitudnijiet ħżiena li jistgħu qed iżommu lil qalbi lsiera b'tali mod li ma tistax tirċievi l-imħabba sħiħa li biha Alla jrid ifawwarhieli?

Kemm qed inwarrab miż-żejjed tiegħi u anki minn dak li hu tiegħi, biex nagħtih lil min ma għandu kważi xejn u qed jgħix fil-faqar u l-miżerja?

Kemm qed nagħmel ħilti biex ma nattakkax qalbi mal-affarijiet ta' din id-dinja li ma jissodisfawx lil qalbi bħalma jista' jissodisfaha Alla bi mħabbtu?

Qed nagħti spazju biżżejjed għat-talb tiegħi ma' Alla f'post kwiet jew f'xi knisja tal-adorazzjoni?

Kemm qed ninqata' minn mal-oħrajn biex inkun nista' nitlob għall-oħrajn għax nemmen li Alla jista' jagħtihom dak li għandhom bżonn aktar milli nista' nagħtihom jien?

Talba

San Klodoald, prinċep għaqli li llum tinsab issaltan ma' Kristu li wkoll fi żmien għażel li jkun fqir u umli għall-imħabba tagħna, agħtina li bl-interċessjoni tiegħek għalina, nagħrfu sewwa kif ninqdew bil-ġid li jgħaddi hekk li naslu norbtu qalbna biss ma' dak il-ġid li jibqa' għal dejjem, hekk kif għamilt int. Ammen.

English Version:

Alternative reading:

Wikipedia:

__ATA.cmd.push(function() { __ATA.initDynamicSlot({ id: 'atatags-26942-5ed64eee17a16', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


6 ta' Settembru: San Eleuterju

Verżjoni Vidjo:

San Eleuterju

"Hu kien raġel tant sempliċi, wieħed li kien jagħmel penitenzi kbar, li m'għandniex niddubitaw li Alla l-għoli kien jagħtih ħafna grazzji għad-dmugħ u l-umiltà tiegħu!" –

Il-Papa San Girgor il-Kbir dwar San Eleuterju

SAN ELEUTERJU

Abbati

? – 585

Tagħrif:

Is-sempliċità u l-ispirtu ta' ndiema kienu l-virtujiet distinti ta' dan l-Abbati qaddis tas-sitt seklu.

Huwa ġie elett biex jippresjedi l-monasteru ta' San Marku qrib Spoleto, u kien imżejjen minn Alla bid-don tal-mirakli.

Tifel li ġie fdat f'idejn il-monasteru, biex jiġi edukat hemm wara li l-Abbati kien ħelsu minn pussess diaboliku, kien jidher quddiem kulħadd imfejjaq minn dak li kien jimmolestah.

Imma darba waħda, Eleuterju azzarda jgħid:

"Ladarba dan it-tifel qiegħed fost il-qaddejja ta' Alla, id-demonju mhux se jazzarda jersaq lejh"

Dan il-kliem deher li kien frott il-vanità, u għalhekk id-demonju reġa' daħal fit-tifel u kompla jittormentah.

L-Abbati għaraf li kien żbalja bi kliemu u umilment stqarr il-ħtija tiegħu, beda sawma minnufih u l-komunità kollha ngħaqdet miegħu, sakemm it-tifel reġa' ġie meħlus.

Meta San Girgor il-Kbir sab ruħu ma jistax isum fil-jum imqaddes ta' Sibt il-Għid, minħabba dgħufija estrema, stieden lil dan il-qaddis, li kien f'Ruma f'dak iż-żmien, biex joffri talb lil Alla għalih, sabiex ikun jista' jingħaqad mal-fidili fil-prattika solenni tas-sawm ta' dik il-ġurnata.

San Eleuterju talab b'ħafna dmugħ, u l-Papa, meta t-tnejn ħarġu 'l barra mill-knisja, ħassu f'daqqa waħda msaħħaħ u seta' jwettaq is-sawma hekk kif xtaq.

Jingħad li dan l-istess Papa, kien qal li l-Abbati kien qajjem raġel mejjet lura għall-ħajja.

Dan hu l-kliem li uża biex jiddeskrivih:

"Hu kien raġel tant sempliċi, wieħed li kien jagħmel penitenzi kbar, li m'għandniex niddubitaw li Alla kien jagħtih ħafna grazzji għad-dmugħ u l-umiltà tiegħu!"

Wara li rriżenja mit-tmexxija tiegħu bħala Abbati, San Eleuterju miet f'Ruma fil-monasteru ta' San Indri, madwar is-sena 585.

Ħsieb

Il-ħajja ta' dan il-qaddis, fis-skiet tal-monasteru, mimlija talb, sawm u penitenza, fakkritni fi kliem Ġesù meta qal:

"Meta ssumu, tqarrsux wiċċkom, bħalma jagħmlu dawk ta' wiċċ b'ieħor, għax dawn ikerrhu wiċċhom biex quddiem in-nies jidhru li huma sajmin.

Tassew, ngħidilkom, li l-ħlas tagħhom ġa ħaduh.

Iżda int, meta tkun sajjem, idlek xagħrek u aħsel wiċċek, biex mhux quddiem in-nies tidher li tkun sajjem, imma quddiem Missierek li hu fil-moħbi; u Missierek, li jara dak li hu fil-moħbi, iroddlok hu."

(Mattew 6: 16-18)

U l-każ tat-tifel li reġa' ġie meħlus, fakkritni f'silta' oħra fil-Vanġelu meta Ġesù kien keċċa spirtu ħażin minn tifel li d-dixxipli tiegħu ma rnexxielhomx ikeċċu:

"Ġesù, meta ra l-kotra tiżdied, hedded bl-aħrax lill-ispirtu ħażin u qallu: 'Ja spirtu mbikkem u trux, jiena nordnalek: oħroġ minnu, u la terġax tidħol fih, qatt iżjed!'

U filwaqt li qabad jixher u jħabbtu ħafna, ħareġ minnu, u t-tifel inxteħet għal mejjet, hekk li l-kotra tan-nies bdiet tgħid: 'Miet!'

Imma Ġesù qabdu minn idu u qajjmu, u hu waqaf fuq saqajh.

Meta mbagħad Ġesù raġa' daħal id-dar, id-dixxipli tiegħu staqsewh rasu u rashom: 'Għaliex ma rnexxilniex inkeċċuh?'

'Spirtu bħal dak,' qalilhom, 'ma jista' jitkeċċa b'xejn ħlief bit-talb u bis-sawm.'

(Mark 9: 25-29)

Imma s-sawm għadu jgħodd fiż-żmien tal-lum?

Iva, ladarba Kristu nnifsu kellimna fuq kif għandna nsumu u fuq l-importanza tiegħu; u nafu anki mill-ħajjiet tal-qaddisin kif is-sawm magħqud mat-talb iċaqlaq il-muntanji!

Tgħid bis-sawm jirnexxieli nirqaq?

Le, il-benefiċċji primarji ma jinkludux telf ta' piż, għalkemm dan jista' jiġri.

Is-sawm għall-Kattoliku għandu tifsira spiritwali u mhux sempliċement fiżika.

Is-sawm huwa mħeġġeġ mill-kowċis għall-benefiċċji fiżiċi.

Naturalment, mexxejja spiritwali ta' reliġjonijiet differenti joffru dan ukoll bħala prattika.

Iżda, aħna l-Kattoliċi ilna ninkoraġġixu dan għal 2,000 sena u fil-fidi ta' Iżrael kien ipprattikat sa minn dejjem bħala mezz biex toqrob lejn Alla.

Barra minn hekk, Alla jitlob li nsumu f'ċerti żminijiet kif insibu fl-Iskrittura (eżempju f'Dewteronomju 4: 4).

Imma kif nistgħu nsumu?

Kull meta nisimgħu dwar il-bżonn tas-sawm u l-astinenza, dlonk nistgħu naħsbu li dan ifisser li għandna nnaqsu mill-ikel.

Imma jeżistu modi oħra li jistgħu jgħinuna biex aktar nagħtu spazju lill-Mulej u nħalluh iħalli l-marka tiegħu f'ħajjitna.

Dawn huma xi suġġerimenti li wieħed jista' jikkunsidra:

Iċċaħħad mir-rabja u l-mibegħda ... minflok agħti lil familtek doża żejda ta' mħabba f'kull jum li jgħaddi.

Iċċaħħad milli tiġġudika lill-oħrajn ... qabel tiġġudika lill-proxxmu tiegħek ftakar li l-Mulej jagħdrek fin-nuqqasijiet tiegħek.

Iċċaħħad min-nuqqas ta' kuraġġ li jista' jaqtalek qalbek ... ftakar fil-wegħda tal-Mulej li għandu pjan għal kull wieħed u waħda minna.

Iċċaħħad mill-garr ... meta ssib ruħek f'burdata li tgorr, agħlaq għajnejk u ftakar f'dawk il-mumenti sbieħ li l-Mulej tak f'ħajtek.

Iċċaħħad mill-ħsibijiet ta' ġrajjiet negattivi u weġgħat li forsi qed itaqqluk ... tgħallem aħfer saħansitra anke lil min jagħmillek id-deni.

Iċċaħħad mill-infiq bla rażan ... agħmel ħiltek li tnaqqas mill-infiq ta' kuljum, u dak li ġġemma' offrih karità lil min tassew hu fil-bżonn.

Iċċaħħad milli toqgħod tgħid fuq in-nies jew tkompli ma' min jgħid fuq in-nies ... minflok itlob għan-nies li tiġik it-tentazzjoni li titkellem fuqhom u tiddiskuti għemilhom, ħalli l-Mulej jagħtihom il-grazzji li għandhom bżonn ħa jsiru nies aħjar.

Iċċaħħad minn ħin żejjed ta' rilassament ... ħu ħsieb li tuża' ħinek sabiex tirrifletti u taħseb ftit aktar fuq x'tista' ttejjeb f'ħajtek (tneħħi jew iżżid xi affarijiet li taf li tassew jeħtieġlek) ħalli tavvanza fil-mixja spiritwali tiegħek li tagħha trid tagħti kont lil Alla la tidher quddiemu.

Iċċaħħad minn ħin quddiem it-televiżjoni, il-mowbajl, it-

tablet,

il-

play station,

il-

facebook, Instagram,

iċ-

chat

eċċ ... u għaddi aktar ħin quddiem Ġesù Ewkaristija fil-kappelel tal-Adorazzjoni mxerrdin ma' kullimkien, ħu sehem fil-Quddiesa ta' kuljum u rċievi s-Sagramenti tal-Qrar u t-Tqarbin ta' spiss, ħalli żżomm ruħek 'il bogħod mid-dnub u tirbaħ fuq it-tentazzjonijiet li jkollok.

Imma x'inhuma l-benefiċċji tas-sawm?

Il-benefiċċji spiritwali huma diversi u hawn se nsemmu ftit minn dawk ewlenin.

Is-sawm:

Jgħin lill-moħħ biex jiffoka u jikkontempla fuq l-affarijiet li jogħġbu lil Alla u li jridna naħsbu fuqhom u nkunu nistgħu nagħmlu eżami tal-kuxjenza,

Ipatti għad-dnubiet tagħna u tal-oħrajn,

Iġib f'kontroll il-passjonijiet tagħna li ġeneralment jirbħu fuqna meta npaxxuhom iżżejjed,

Nidħlu daħla fina nnfusna u nirrealizzaw kemm aħna ċkejknin fejn il-kobor tal- Mulej – u l-umiltà tagħmel ġid lir-ruħna.

Meta numiljaw ruħna, inkunu nistgħu nirċievu aktar mingħand Alla, hekk kif insibu fl-Iskrittura:

"Alla jieqaf lill-kburi u jagħti l-grazzja lill-umli."

(Ġakbu 4:6)

L-umiltà tirrikonoxxi l-ħtieġa tagħna għal Alla.

Inħeġġiġkom bl-imħabba fil-Mulej, biex issumu meta u skont kif jispirakom Hu.

Il-Knisja tobbligana nsumu biss fl-Erbgħa tal-Irmied u fil-Ġimgħa l-Kbira, (naturalment is-siegħa sawm qabel nirċievu lil Ġesù fl-Ewkaristija tapplika s-sena kollha) Imma min iħalli l-Ispirtu t'Alla jmexxih, jasal jagħraf li jeħtieġ ta' sawm aktar frewkenti.

Is-sawm hu offerta lil Alla, biex Hu minn naħa tiegħu, jieħu ħsieb tad-diffikultajiet tagħna u ta' dawk tal-proxxmu kollu madwar id-dinja.

Talba

Għażiż ħuna fi Kristu San Eleuterju Abbati, agħmel li bl-interċessjoni tat-talb tiegħek aħna nagħrfu l-valur tas-sawm magħqud mat-talb biex bihom inkeċċu x-xjaten tal-ħażen fi żminijietna u biex naqilgħu mingħand Alla dak li neħtieġu għalina u għal kuħadd fil-ġisem u b'mod speċjali fir-ruħ.

Ammen.

English Version:

Alternative Reading:

Nota: Uħud mill-ħsibijiet huma addattati minn kitba ta' Chris Buttieġieġ.

__ATA.cmd.push(function() { __ATA.initDynamicSlot({ id: 'atatags-26942-5ed64eee17b36', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' Settembru: Santa Tereża ta' Kalkutta

Verżjoni Vidjo:

Santa Tereża ta' Kalkutta

"Il-paċi tibda bi tbissima."

Santa Tereża ta' Kalkutta

SANTA TEREŻA TA' KALKUTTA

1910 – 1997

Tagħrif:

Madre Tereża ta' Kalkutta (Skopje, 26 ta' Awwissu, 1910 – Kalkutta, Indja, 5 ta' Settembru, 1997) twieldet f'familja Kattolika Albaniża fi Skopje, illum parti mill-Maċedonja.

Ta' 18-il sena ddeċidiet li tidħol fil-Kongregazzjoni tas-Sorijiet Missjunarji tal-Madonna ta' Loreto.

Fl-1928, telqet lejn l-Irlanda, u sena wara kienet l-Indja.

Fl-1931, iż-żagħżugħa Ines ħadet l-ewwel voti u l-isem ġdid ta' Swor Marija Tereża tal-Bambin Ġesù (għad-devozzjoni tagħha lejn il-qaddisa ta' Lisieux), u ta' 20 sena kienet tgħallem l-istorja u l-ġografija lil studenti bniet sinjuri fil-kulleġġ tas-sorijiet ta' Loreto f'Entally, żona fil-lvant ta' Kalkutta.

Wara l-ħajt tal-kunvent kien hemm il-kwartier ta' Motti bl-intiena soffokanti tiegħu, wieħed mill-ifqar slums ta' Kalkutta, il-miżbla tad-dinja.

Mill-bogħod Swor Tereża setgħet tisma' l-ħsejjes li kienu jaslu sal-kulleġġ lussuż, iżda ma kinitx taf x'kienu.

Kienu l-wiċċ l-ieħor tal-Indja, dinja oħra 'l bogħod minnha, għallinqas sa dik il-lejla tal-10 ta' Settembru, 1946, meta kienet f'ferrovija diretta lejn Darjeeling għall-eżerċizzji spiritwali u hemm ġietha t-"tieni sejħa": matul dak il-lejl frażi baqgħet imwaħħla f'moħħha tul il-vjaġġ kollu, l-għajta muġugħa ta' Ġesù msallab:

"Għandi l-għatx!"

Hija kellha tħalli l-kunvent biex tiddedika ruħha għall-ifqar fost il-fqar: dawk li huma x-xejn, l-emarġinati f'kollox, l-abbandunati li kuljum kienu jmutu fuq il-bankini ta' Kalkutta, mingħajr lanqas id-dinjità li jistgħu jmutu fil-paċi ta' dejjem.

Swor Tereża ħalliet il-kunvent ta' Entally b'ħames rupiji fil-but u s-sari abjad bit-tarf ikħal tal-ifqar Indjani, wara kważi 20 sena mas-sorijiet ta' Loreto.

Kien is-16 t'Awwissu, 1948.

Iċ-ċkejkna Ines saret Madre Tereża.

Fl-1950, id-djoċesi approvat il-kongregazzjoni ġdida tagħha tal-Missjunarji tal-Karità.

Kien is-7 ta' Ottubru, il-festa tar-Rużarju, u mhux b'kumbinazzjoni għax din il-kongregazzjoni ġdida ġiet ddedikata lil Marija.

L-imħabba profonda ta' Madre Tereża lejn il-Madonna kellha għeruq fit-tfulija tagħha, meta ommha kienet tieħu lilha u lil ħutha Lazar u Age l-knisja, iżuru l-foqra u jitolbu flimkien ir-rużarju.

Barra t-tliet voti tal-faqar, kastità u ubbidjenza, kull Missjunarju tal-Karità jieħu ieħor, dak ta' "servizz gratwit lejn l-ifqar fost il-fqar."

Enfasi fuq l-imitazzjoni tal-virtujiet tal-Madonna, speċjalment l-umiltà, is-silenzju, u l-karità.

"I thirst" (għandi l-għatx), hemm miktub fuq il-kurċifiss tal-Casa Madre u f'kull kappella – f'kull parti tad-dinja – f'kull dar tal-kongregazzjoni ta' Madre Tereża.

Din il-frażi tat-"tieni sejħa tagħha," tiġbor f'żewġ kelmiet l-ispiritwalità tagħha.

Illum il-figura rqiqa ta' Madre Tereża, il-ġisem fraġli tagħha mgħawweġ bl-għejja tax-xogħol, u wiċċha mkemmex saru magħrufin mad-dinja kollha.

Kull min iltaqa' magħha, anke darba, ma jistax jinsieha: id-dija tat-tbissima tagħha kienet tirrifletti l-imħabba immensa tagħha.

Meta hi tħares lejk, b'dawk għajnejha profondi, amorevoli, limpidi, kont tħoss li qed iħarsu lejk l-istess għajnejn ta' Alla l-Imbierek.

Attiva u kontemplattiva fl-istess ħin, fiha kien hemm idealiżmu u konkretezza, pragmatiżmu u utopja.

Kienet tħobb tiddefinixxi lilha nnifisha bħala "l-lapes żgħir ta' Alla", strument żgħir u sempliċi f'idejh.

Kienet tagħraf b'umiltà li meta l-lapes jispiċċa, il-Mulej jarmih u jafda lil ħaddieħor il-missjoni appostolika tagħha:

"Min jemmen fija jagħmel hu ukoll l-għemejjel li qed nagħmel jien, u ikbar minnhom ukoll"

(Ġwanni 14, 12).

Madre Tereża mietet f'Kalkutta filgħaxija tal-Ġimgħa 5 ta' Settembru, 1997, fid-9.30.

Kellha 87 sena.

Fis-26 ta' Lulju, 1999 infetaħ il-proċess tagħha ta' beatifikazzjoni, 3 snin qabel suppost; għalkemm għall-poplu Madre Tereża kienet diġà qaddisa.

Nhar id-19 ta' Ottubru 2003, il-Papa

Ġwanni Pawlu II

iddikjaraha Beata.

Madre Tereża ta' Kalkutta kienet ġiet iddikjarata qaddisa fl-4 ta' Settembru 2016, mill-Papa Franġisku.

L-ulied spiritwali tagħha għadhom jaqdu lill-"ifqar fost il-fqar" fl-orfanatrofji, fil-lebbrożarji, fid-djar tal-anzjani, f'ommijiet xebbiet, u l-moribondi.

B'kollox qegħdin 5000 f'madwar 600 dar imferrxin madwar id-dinja.

"Meta mmut"

– kienet tgħid hi –

"inkun nista' ngħinkom iktar..."

Ħsieb

Fil-pjan terren tal-Mother House, fil-

Lower Circular Road

ta' Kalkutta, wieħed isib il-kappella sempliċi u mneżża' minn kollox, fejn mit-13 Settembru ta' l-1997, wara l-funeral statali li ngħatalha, jinsab midfun il-ġisem ta' Madre Tereża.

Barra, l-istorbju li jtarrax tal-metropoli Indjana, mimli faqar u miżerja.

Ġewwa, iżda l-ħin bħal jieqaf quddiem qabar fqir: blokka siment abjad u fuqu l-Bibbja personali ta' Madre Tereża u statwa tal-Madonna b'kuruna ta' fjuri m'għonqha.

Ħdejha lapida tal-irħam b'versett bl-Ingliż mill-Vanġelu ta' San Ġwann:

"Ħobbu lil xulxin kif ħabbejtkom jien."

(15: 12)

"Tassew ngħidilkom; kull m'għamiltu ma' wieħed mill-iżgħar fost dawn ħuti, għamiltuh miegħi."

(Ġesu' f'Mattew 25:40) Ħafna drabi l-Mulej kellimna bil-ġrajjiet ta' mħabbtu qabel ma kellimna bi kliemu.

San Ġwann, fit-Tieni Qari mill-Ewwel Ittra tiegħu, itenni li għandna nħobbu lil xulxin għax l-imħabba ġejja minn Alla.

Iżda meta tisma' stejjer dwar abbużi tat-tfal, tifrik u ġlied fil-familji wara ftit snin ta' ħajja miżżewġa, meta tisma' nies li jiġġakbinaw lil xulxin fuq il-post tax-xogħol, meta tara stejjer ta' aħwa mifruda għal snin sħaħ minn xulxin minħabba xi ġlieda jew nuqqas ta' qbil... dan kollu jindika li għadna lanqas bdejna nifhmu xi jrid il-Mulej minna, xi jrid jgħidilna l-Mulej meta jtenni li għandna nħobbu kif ħabbna hu.

Huwa ferm importanti li fil-ħajja tagħna nagħmlu deċiżjonijiet ċari meta ngħidu li nħobbu lil xi ħadd.

Tħobb ma jfissirx li tibgħat xi kartolina, iżda jfisser li int tagħmel minn kollox għal dik il-persuna, saħansitra tkun lest li titlef ħajtek.

Madre Tereża ta' Kalkutta tgħidilna li tħobb ifisser li tibqa' toffri lilek innifsek sakemm tbati.

Iżda l-Vanġelu falz li qed tipprietka d-dinja huwa Vanġelu li jedifika l-egoiżmu tal-persuna umana, huwa mmirat biex tikber inti u ċċekken lil ta' madwarek.

Għalhekk, anki llum, is-salib ta' Sidna Ġesù Kristu għadu skandlu għal-Lhud u bluha għall-pagani.

Alla huwa mħabba.

Din l-imħabba tahielna bħala wirt, imma ...

Taf tassew x'inhi l-imħabba?

Kemm qed tgħix l-imħabba vera mal-proxxmu tiegħek fil-ħajja ta' kuljum?

Kemm inti lest biex tkompli tħobb?

"Sejjaħtilkom ħbieb,"

jgħid il-Mulej.

Tħoss li l-Mulej tassew huwa l-ħabib tiegħek?

"Jekk tħarsu l-kmandamenti tiegħi tibqgħu fi mħabbti."

Hekk qal il-Mulej.

Kemm qed tipprova tgħix dan il-kmand?

Jekk fl-imħabba ma jkunx hemm tbatija, din m'hi mħabba xejn.

Ħares lejn Kristu Msallab!

Il-messaġġ ta' Madre Tereża huwa dejjem attwali: li kulħadd ifittex il-Kalkutta tiegħu, li tinsab ukoll fit-toroq tal-Oċċident sinjur, fir-ritmu frenetiku tal-ibliet tagħna.

Tista' ssib Kalkutta fid-dinja kollha jekk għandek għajnejn biex tara ... kull fejn hemm persuni mhux maħbuba, li ma jridhom ħadd, imwarrbin u minsijin minn kulħadd.

Talba

Marija, agħtina l-Qalb tiegħek, hekk sabiħa, hekk safja, hekk Immakulata, il-Qalb tiegħek hekk mimlija bl-imħabba u bl-umiltà sabiex anke aħna nistgħu nirċievu u nwasslu 'l Ġesù bħalma inti rċivejtu u wassaltu lill-oħrajn.

Ammen.

(Talba lil Marija ta' Santa Tereża ta' Kalkutta)

English Version:

Alternative Reading:

Wikipedia:

Filmati ta' Santa Tereża fuq Gloria TV:

Nota: It-Tagħrif u l-ħsieb dwar din il-qaddisa huwa meħuda w addattati mill-Wikipedia u minn riflessjoni ppublikata fis-sit tal-Moviment Kerygma.

__ATA.cmd.push(function() { __ATA.initDynamicSlot({ id: 'atatags-26942-5ed64eee173e6', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


3 ta' Settembru: San Girgor il-kbir

Verżjoni Vidjo:

San Girgor il-kbir

"Kieku kellna nifhmu bir-raġuni l-ħidma t'Alla, ma tkunx iżjed meraviljuża, u l-fidi ma jkollhiex iżjed mertu, li kieku r-raġuni tipprovdi l-provi." –

San Girgor il-kbir

SAN GIRGOR IL-KBIR

Papa u Duttur tal-Knisja

540 – 604

Tagħrif:

San Girgor twieled f'Ruma, l-Italja, f'madwar is-sena 540, minn familja sinjura ħafna.

Meta kellu xi 30 sena kien laħaq Prefett ta' Ruma.

Iżda minkejja li kellu din il-pożizzjoni għolja fis-soċjetà u kien wieħed mill-aktar nies sinjuri ta' Ruma, fis-sena 575, ħalla kollox biex jingħaqad iktar ma' Alla.

Daħal mal-Patrijiet Benedittini, bidel daru f'monasteru taħt il-protezzjoni ta' San Andrija, u ħadem bla heda biex waqqaf sitt monasteri oħra.

Il-Papa Pelaġju II ordnah saċerdot u ftit wara bagħtu bħala Legat tiegħu f'Konstantinopli.

Fis-sena 586, ġie lura u sar l-Abbati tal-monasteru ta' San Andrija.

Meta l-Papa Pelaġju II miet bil-pesta fis-sena 590, Girgor ġie elett Papa, l-ewwel patri li qatt kellu dan l-unur.

Fis-sena 596, bagħat lil Santu Wistin flimkien ma' xi erbgħin patri ieħor l-Ingilterra biex ixerrdu l-fidi nisranija.

Minkejja li kien bniedem marradi u kien jeħtieġlu jqatta' perjodi twal fis-sodda, huwa ħadem bis-sħiħ matul l-erbatax-il sena tal-pontifikat tiegħu.

Ikkumbatta s-simonija, l-ereżiji u l-inġustizzja, u kabbar l-interess fil-Knisja lejn il-liturġija u l-mużika sagra.

Ma kienx jehda jipprietka u jikteb.

Il-kitba tiegħu turi l-qdusija, l-għerf u ż-żelu li kellu li wassluh biex ikun iddikjarat Duttur tal-Knisja.

Għalkemm kien isejjaħ lilu nnifsu bħala "l-qaddej tal-qaddejja ta' Alla," ma kien jaqta' qalbu minn xejn.

Kien ikun dejjem biċ-ċoqqa ta' patri ħlief f'okkażjonijiet formali.

Huwa baqa' jaħdem sal-aħħar minkejja li kien sar għadma u ġilda, qisu skeletru u bilkemm kien jiflaħ jimxi.

Miet f'Ruma fit-12 ta' Marzu, 604.

Ħsieb

Mhux kulħadd jista' jagħmel ħwejjeġ hekk sbieħ, ta' mużika, kitba, eċċ., li n-nies tibda ssejjaħlu "kbir."

Imma lkoll kemm aħna għandna affarijiet li jekk nagħrfu nużawhom tajjeb, insebbħu ħajjitna u ħajjet l-oħrajn.

Dik it-tbissima!

Dik il-kelma!

Dik id-daqqa t'id!

Dik iż-żjara!

Tassew li hemm bosta aspetti fuqiex nistgħu niffukaw meta qed nirriflettu fuq dan il-Papa umli u kbir.

Xtaqt li nieħdu aspett wieħed, dak tat-talb, fejn fuq bażi regolari, wieħed jidħol daħla fih innifsu fil-preżenza t'Alla.

San Girgor jgħid li l-bniedem li jitlob, jimmerita li jirċievi dak li Alla fil-kobor tiegħu sa minn dejjem ikun iddeċieda li jagħtih.

Għalhekk it-talb ma jibdilx il-fehma ta' Alla, imma jibdel lilna u jiddisponina biex nilqgħu dak li fil-providenza kbira tiegħu Alla jrid jagħtina.

L-istorja ta' San Girgor tgħidilna li sew meta kien ambaxxatur f'Kostantinopli u sew meta kien Papa, hu kien jibki għax ma kienx ikollu ħin biżżejjed għat-talb – kien jilmenta li ma kellux spazju biżżejjed għas-solitudni biex ikompli jidħol fih innifsu u jingħaqad ma' Alla.

San Girgor jgħid li "aħna lkoll monaċi."

Din il-kelma ġejja minn

monakos

li bil-Grieg tfisser il-bniedem li huwa "sħiħ," liema milja l-bniedem jista' jikseb biss jekk jiltaqa' ma' Alla – għax fi kliem Santu Wistin, il-qalb tal-bniedem issib il-mistrieħ biss f'Alla.

Inkunu persuni sħaħ jekk niggranfaw mal-Ħallieq – ma' Ġesù Kristu!

Il-Papa Girgor isejjaħ lil Kristu "Alla Ħallieq" għax bil-mewt u l-qawmien tiegħu joħloq mill-ġdid.

It-triq biex naslu għal din l-armonija, hija t-triq tal-ħajja interjuri – nidħlu fina nfusna biex Alla jidħol fina.

Id-dinja għandha bżonn tax-xhieda ta' dawn il-persuni ta' ħajja interjuri (persuni li jitolbu b'impenn) li bl-għażla vera tagħhom favur Alla, joffru "gost" differenti.

Din hija s-sejħa tagħna llum u ma għandniex għaliex naqtgħu qalbna, għax jekk frott il-ħajja interjuri aħna niżviluppaw kultura ta' djalogu, aħna naslu biex nikkonvinċu li fid-dar ta' Missierna hemm ġid li jixraq lil kull bniedem.

Għalhekk, meta tisimgħu b'ċerti deċiżjonijiet, poplu ta' Alla, agħmlu l-qalb.

Għandna jkollna fiduċja kbira li aħna nistgħu nagħmlu differenza.

Imma biex dan iseħħ, irridu nsejħu lill-Ispirtu s-Santu kontinwament biex ikun Hu li jgħinna nidħlu fina nfusna u niskopru l-preżenza ta' Alla u r-rieda tiegħu għalina fid-dinja tal-lum.

U jien, nista' ngħid li jiena "persuna ta' ħajja interjuri" li għax qiegħed/qegħda f'kuntatt kontinwu ma' Alla bit-talb, għandi dak id-dawl meħtieġ biex nista' bi kliemi u b'għemili, indawwal lil dawk ta' madwari?

Talba

O Alla, int taħseb fina bi ħniena bla tarf u taħkem fuqna bl-imħabba; għat-talb tal-Papa San Girgor il-Kbir, sawwab l-ispirtu tal-għerf fuq dawk li lilhom fdajt it-tmexxija fit-tagħlim, biex il-ġid li jiksbu n-nagħaġ qaddisa tiegħek jisfa' ta' hena għal dejjem lir-rgħajja tagħhom.

Ammen.

(Talba fil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar il-qaddis/a huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u l-ħsieb huwa addattat minn omelija tal-Isqof t'Għawdex Mario Grech, fil-Festa ta' San Girgor il-Kbir.

__ATA.cmd.push(function() { __ATA.initDynamicSlot({ id: 'atatags-26942-5ed64eee158d7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' Settembru: Santa Rożalija ta' Viterbo

Verżjoni Vidjo:

Santa Rożalija ta' Viterbo

"It-talb juri lill-erwieħ il-vanità tal-affarijiet materjali u l-pjaċiri tad-dinja.

Jimliehom bid-dawl, bis-saħħa u bil-konsolazzjoni; u jdewwaqhom dik il-kalma u l-paċi tad-dar tagħna tas-sema."

Santa Rożalija

SANTA ROŻALIJA TA' VITERBO

Verġni u Eremita

1234 – 1252

Tagħrif:

Alla l-għoli għamel affarijiet meraviljużi ma' Santa Rożalija ta' Viterbo.

Jidher li l-ġenituri tagħha tawha dan l-isem b'ispirazzjoni divina, għax kien simboliku għall-ħajja kollha tagħha.

Tul ħajjitha, hija nfetħet bħala fjura li tfewwaħ il-ġnien tal-Knisja, u fl-isbaħ ta' żogħżitha, ittieħdet biex tiġi mħawla fis-Sema.

Qabel ma kienet kapaċi titkellem, Santa Rożalija ppruvat tippronunzja l-ismijiet ħelwin ta' Ġesù u Marija; u hekk kif kienet għadha kemm tgħallmet timxi, talbet li tittieħed il-knisja u f'postijiet oħra għall-kwiet, biex titlob.

Kienet tisma' b'attenzjoni kbira diskorsi reliġjużi.

Meta kellha biss 3 snin, Alla wrieha kemm hu kuntent biha b'mod l-aktar ħelu.

Waħda miz-zijjiet tagħha mietet.

Tal-familja kienu bilwieqfa madwar it-tebut, jibkuha.

Rożalija tant tqanqlet quddiem in-niket tal-qraba tagħha, li marret ħdejn it-tebut, għolliet għajnejha lejn is-sema, u talbet fis-silenzju.

Imbagħad poġġiet idejha ċkejknin fuq il-ġisem tal-kadavru taz-zija u sejħitilha b'isimha.

Il-mara mejta fetħet immedjatament għajnejha u ħaddnet lin-neputija tagħha, li qajmitha għall-ħajja mill-ġdid.

It-tifla kienet tiġiha ħniena kbira mill-foqra; hi dejjem ippruvat twarrab xi ikel biex tagħtih lilhom.

Ġurnata waħda, meta telqet mid-dar b'xi ħobż fil-fardal tagħha, iltaqgħet ma' missierha, li staqsieha x'reġgħet kienet qed iġġorr.

It-tifla mbeżża fetħet il-fardal tagħha u fih kien hemm ward ifuħ.

Meta kellha 7 snin, Santa Rożalija rtirat f'ċella żgħira fid-dar ta' missierha.

Kien hawn li għaddiet kważi ħajjietha kollha fil-kontemplazzjoni u fil-prattika ta' penitenzi rigorużi.

Hija talbet ħafna għall-konverżjoni tal-midinbin.

Sadanittant, il-Mulej kien qed iħejjiha għall-missjoni straordinarja.

Santa Rożalija kien għad ma kellhiex 10 snin, meta l-Verġni Mbierka Omm Alla, tatha l-istruzzjonijiet biex tingħaqad mat-Terza Ordni ta' San Franġisk.

Ftit wara, il-Mulej deherilha fuq is-Salib, liebes il-kuruna tax-xewk fuq rasu u b'bosta demm iċarċar mill-feriti tiegħu kollha.

Santa Rożalija inħasdet b'din id-dehra u bdiet tgħajjat: "Mulej tiegħi, min ġabek f'dan l-istat?"

Il-Mulej wieġeb: "L-imħabba tiegħi, l-imħabba profonda tiegħi għall-bnedmin għamlitli dan."

"Imma," staqsiet Rożalija, "min taqbek u mliek bix-xewk b'dan il-mod?"

"Id-dnubiet tal-bnedmin għamluli dan," kienet ir-risposta tal-Mulej.

"Id-dnub, id-dnub!" għajtet il-qaddisa, u qabdet tifflaġella lilha nnifisha biex tagħmel riparazzjoni għad-dnubiet tad-dinja.

Permezz ta' ispirazzjoni divina, Rożalija mbagħad ħadet salib f'idejha u bdiet tiela' u nieżla bih fit-toroq u fil-pjazez pubbliċi tal-belt tagħha u tgħid lin-nies dwar it-torturi terribbli li sofra l-Mulej tagħna u dwar il-kruha tad-dnub.

U kultant żmien, baqgħet toħroġ mis-solitudni tagħha biex tħeġġeġ lin-nies jagħmlu penitenza.

Il-belt ta' Viterbo, li kienet tappartjeni lill-Istati Papali, kienet kontra l-awtorità tal-Papa.

In-nuqqas ta' rispett għar-reliġjon u d-degradazzjoni morali, kienu l-ordni tal-ġurnata.

Imma l-prietki ta' din il-missjunarja żgħira, kellhom riżultati tal-għaġeb.

In-nies kienu jinġabru bil-folol biex tismagħha.

Il-ġebla li fuqha hija kienet titla', dehret tiela' fl-arja, u ż-żagħżugħa żammet fuqha b'miraklu, filwaqt li kliem jaħraq baqa' ħiereġ minn xufftejha.

Il-parti l-kbira taċ-ċittadini aċċettaw li jagħmlu penitenza u li jerġgħu lura f'għaqda mal-Papa, filwaqt li Santa Rożalija u l-ġenituri tagħha ġew eżiljati minn Viterbo mill-awtoritajiet ċivili.

Ir-riżultat kien li issa kellha bosta ħidmiet x'tagħmel.

F'Sorianu, u wara f'Vitorchianu, il-predikazzjoni tagħha kellha l-istess riżultati mbierka.

F'dan tal-aħħar, saħħara għamlet ħafna ħsara lill-abitanti.

Rożalija nkwetat li wara t-tluq tagħha, din il-mara kienet ser terġa' tħassar il-ġid li jkun sar hemmhekk, għalhekk xtaqet il-konverżjoni tagħha.

L-isforzi inizjali ta' Rożalija fallew.

Imbagħad il-qaddisa ġabret numru kbir ta' injam u poġġiethom fil-pjazza pubblika; qabdet in-nar u telgħet fil-quċċata ta' dan il-munzell.

Hija damet f'dan in-nar bil-fjammi jduru magħha għal tliet sigħat, tkanta u tfaħħar lil Alla.

In-nar ma għamlilha l-ebda ħsara.

Kien hawn li s-saħħara ntefgħet f'riġlejn Rożalija u kkonvertiet sinċerament.

Sadanittant, l-awtorità leġittima tal-Papa kienet ġiet stabbilita mill-ġdid f'Viterbo, u Rożalija setgħet tirritorna.

Issa kellha 15-il sena u kienet ħerqana biex tidħol fil-kunvent tal-Klarissi.

Peress li ma kellha l-ebda dota, hija ma setgħetx tidħol.

"Ma jimpurtax," qalet Rożalija, "intom mhux se tilqgħuni waqt li jiena ħajja, imma tirċevuni meta nkun mejta."

Rożalija, flimkien ma' xi ħbieb li akkumpanjawha, inqatgħu għalihom waħedhom f'post 'il bogħod min-nies, bl-intenzjoni li jiffurmaw komunità.

Madankollu, l-awtoritajiet ekkleżjastiċi ma approvawx il-pjan tagħha u għalhekk marret lura d-dar.

Hija mietet sentejn wara fid-dar ta' missierha, mimlija b'ħeġġa kbira li tingħaqad ma' Alla tagħha.

Sentejn u nofs wara l-mewt tagħha, hija dehret tliet darbiet lill-Papa Alessandru IV, li kien f'Viterbo f'dak iż-żmien, u talbitu jitrasporta l-ġisem tagħha lejn il-kunvent tal-Klarissi.

Meta seħħ dan, skoprew li l-ġisem tagħha kien intatt; u baqa' hekk sal-lum.

Il-mirakli għadhom iseħħu b'mod kostanti sal-lum, b'mod speċjali minn min imur iżur il-qabar tagħha.

Il-Papa Kallistus III ikkanonizzaha fl-1457.

Għalkemm il-ġilda tagħha hija skura, il-ġisem tal-qaddisa għadu flessibbli u l-organi interni f'kondizzjoni tajba.

Fl-1921, il-qalb tneħħiet biex titqiegħed f'relikwatorju għal purċissjoni, u f'dak iż-żmien, instabet perfettament intatta.

Ħsieb

Rożalija għexet biss tmintax-il sena, salvat il-kawża tal-Knisja, u mietet qaddisa.

Aħna ngħixu, forsi, ħafna itwal, iżda b'liema riżultat?

F'kull minuta, aħna nistgħu nagħmlu xi ħaġa għall-imħabba t'Alla.

Il-ħin huwa flus, u l-eku għal mod kif inkunu nqejna bih, sa jkun għall-eternità.

Għandna naħluh u ma jkollna xejn x'nieħdu qligħ minnu għall-eternità?

Forsi hawn min jgħid li l-lista ta' qaddisin Franġiskani tidher li għandha pjuttost ftit irġiel u nisa li ma għamlu xejn straordinarju.

Rożalija hija waħda minnhom.

Hija ma influwenzatx il-Papiet u r-Rejiet, ma mmultiplikatx il-ħobż għall-imġewwħin, u qatt ma stabbilixxiet l-ordni reliġjuża tal-ħolm tagħha.

Imma hi ħolqot post fil-ħajja tagħha biex fih tilqa' l-grazzja t'Alla, u bħal San Franġisk qabilha, rat il-mewt bħala l-bieb għal ħajja ġdida.

Minkejja s-sempliċità tagħha, Santa Rożalija (li kienet għadha adoloxxenti) sabet il-gazz spiritwali li xxandar il-verità lill-politiċi ta' żmienha.

Minħabba dan, hija sabet ruħha f'diversi problemi mal-awtoritajiet, iżda qalet,

"Jiena nagħmel dak li Ġesù qalli."

Huwa diffiċli li wieħed jimmaġina li tfajla tiġi eżiljata mill-belt ta' art twelidha għax titkellem kontra l-uffiċjali politiċi, iżda dan kien eżattament dak li ġara lil Santa Rożalija.

Ma kien hemm xejn f'Rożalija li kien jattira lejn l-attiviżmu politiku, iżda kienet żagħżugħa b'qalb mogħtija kompletament lil Kristu, u dan xi drabi jwassal lin-nies biex jagħmlu dak li mhux immaġinabbli.

Dan il-qaddisa għexet ħajjitha xxandar il-verità, kienu x'kienu l-konsegwenzi, u konsegwenzi kien hemm.

Illum, l-4 ta' Settembru, il-ġurnata tal-festa tagħha, ejjew nitolbu l-interċessjoni tagħha għal dawk kollha li b'xi mod ġew emarġinati minħabba l-impenn tagħhom għall-verità.

Santa Rożalija ta' Viterbo, itlob għalina!

Talba

Alla Missierna, għall-imħabba tiegħek Santa Rożalija tat kollox biex tiddedika ruħha għal ħajja ta' penitenza.

Bl-għajnuna tat-talb tagħha, agħtina li nkunu nistgħu nimitaw il-mod ta' kif tat ħajjitha għalik u għall-ġid tal-proxxmu ħalli mbagħad immorru ngawdu l-milja tal-barka tiegħek flimkien magħha fis-sema.

Ammen.

English Version:

Alternative Reading:

Wikipedia:

__ATA.cmd.push(function() { __ATA.initDynamicSlot({ id: 'atatags-26942-5ed64eee1776a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Settembru: San Ġillus

Verżjoni Vidjo:

San Ġillus

"Issa O Sid tista' tħalli l-qaddej tiegħek imur fis-sliem." –

L-aħħar kelmiet ta' San Ġillus

SAN ĠILLUS

Eremita u Abbati

650 – 710

Tagħrif:

Ġillus twieled f'Ateni, il-Greċja fis-sena 650.

Meta mietu l-ġenituri tiegħu, huwa qassam il-wirt abbundanti li ħallewlu, lill-foqra.

Għal din ir-raġuni, u anki għax wettaq diversi mirakli, dan iż-żagħżugħ kiseb bosta ammiraturi.

Imma hu, għall-kuntrarju, la ried it-tifħir u lanqas kien ifittex li jkun famuż.

Għalhekk, biex ikun jista' jservi lil Alla f'ħajja moħbija, huwa telaq mill-Greċja u baħħar lejn Franza.

Hemm mar jgħix waħdu f'foresta mudlama.

Għażel għar fis-selvaġġ bħala d-dar tiegħu.

Dan l-għar kellu siġra b'xewk kbir quddiemu.

Ġillus kien kuntent li beda jgħix f'dan il-post u ħassu għall-kenn, 'il bogħod mit-tifħir tan-nies li setgħu wassluh biex jintefaħ bih innifsu.

Imma darba waħda, kien hemm re ma' xi nies minn tiegħu, iduru fil-foresta bħala kaċċaturi.

Dawn ġrew wara ċerva li kienet spiss tmur fil-għar ta' Ġillus u takkumpanjah.

Irnexxielha taħrab minnhom billi marret tistaħba ġewwa l-għar ta' Ġillus.

Madanakollu, wieħed mill-irġiel tefa' vleġġa lejn id-direzzjoni tax-xewk li kien jgħatti l-għar, bit-tama li jirnexxielu jolqot liċ-ċerva.

Wara li tħabtu biex daħlu fil-għar, sabu lil Ġillus ferut bil-vleġġa.

"Min int u x'inti tagħmel hawn?" staqsa b'vuċi awtorevoli r-re.

San Ġillus irrakkuntalhom l-istorja ta' ħajtu.

Meta semgħuha, talbuh maħfra.

Ir-re bagħat għat-tobba tiegħu biex jieħdu ħsieb il-ferita tal-qaddis.

Għalkemm Ġillus talabhom biex iħalluh waħdu, ir-re tant ħass rispett lejh, li baqa' jmur jarah spiss.

Ġillus qatt ma kien se jaċċetta rigali mingħand ir-re.

Fl-aħħar imma, hu aċċetta li jħalli lir-re jibni monasteru kbir f'dak il-post.

Ġillus sar l-ewwel abbati tiegħu.

Dan il-monasteru, tant sar famuż, li nħolqot belt sħiħa fl-inħawi tiegħu.

Meta l-qaddis miet, il-qabar tiegħu ġewwa l-monasteru, sar post ta' qima kbira u ċentru ta' pellegrinaġġi.

San Ġillus huwa wieħed mill-qaddisin l-aktar popolari taż-żmien medjevali u huwa l-Patrun ta' diversi, fosthom ta' dawn li għandhom diffikultà ta' mobbiltà.

Ħsieb

L-Arċisqof Fulton Sheen jgħid xi ħaġa hekk:

"Il-Mulej ma jkejjilx il-ġenerożità tagħna b'kemm jirnexxielna nagħtu, imma b'kemm jifdlilna wara li nkunu tajna."

Veru għandha x'togħmod din ir-riflessjoni li hi l-eku tal-kumment li għamel Ġesù fuq dik l-armla li l-offerta tagħha kienet tikkonsisti f'dak kollu li kien fadlilha biex tgħix.

(Mark 12: 41-44).

U hekk għamel il-ħabib qaddis tagħna tal-lum Ġillus.

Imma dan m'għamlux biex in-nies tfaħħru u jsir famuż.

L-attenzjoni tan-nies tant ma ridhiex, għax dak li għamel għamlu biss għall-glorja t'Alla u l-ġid tal-proxxmu, li ddeċieda li jitlaq minn pajjiżu u jfittex kenn xi mkien solitarju u jgħix ta' fqir.

X'inhuma l-intenzjonijiet tiegħi meta nagħti karità jew meta b'xi mod inkun ta' ġid għall-proxxmu tiegħi?

Jien infittex it-tifħir, l-isem tajjeb jew fama ta' qaddis/a, jew nagħraf lit-tajjeb kollu tiegħi hu wkoll don ta' Alla?

Kemm ninħeba min-nies kif nista', biex dak li nkun għamilt ikun biss għall-glorja t'Alla, li ħabbni u ta kollox għalija?

L-unika ħaġa li Ġillus xtaq għalih innifsu, kien post għall-kwiet qalb in-natura, fejn 'il bogħod mill-istorbju tan-nies, seta' jitlob u jissaħħaħ fil-ħajja tar-ruħ.

Il-ħajja tat-talb u l-kontemplazzjoni, wasslitu jagħżel għalih mhux ir-rikkezzi ta' din id-dinja, imma r-rikkezzi interjuri ta' min għaraf li jekk ikollok 'l Alla, għandek kollox.

U hawn niftakru f'dak li qalet Santa Tereża ta' Avila:

"Minn għandu 'l Alla, ma jonqsu xejn.

Alla waħdu biżżejjed."

U tassew li biex wieħed jasal joħroġ bi stqarrija bħal din, wieħed irid ikun daħal f'intimità kbira ma' Alla fit-talb.

U hija din il-familjarità mimlija rispett u qima lejn Alla, li twassalna nagħrfu li, ladarba kull ħaġa tajba ħarġet minnU, mela Hu huwa il-Kollox f'kollox tagħna.

Frott it-talb, hija

fiduċja

dejjem akbar f'Alla-Imħabba.

U l-fiduċja li kiseb Ġillus mill-konverżazzjonijiet li kien ifittex li jkollu mal-Ħabib Divin, wassluh biex jintelaq f'idejn Alla għal kollox f'dak li kellu x'jaqsam mal-għejxien tiegħu.

F'dak il-post imneżża minn kull kumdità li soltu jfittex il-bniedem, kumdità li titqies bħala s-sigurtà essenzjali tiegħu, ma setax ma jintelaqx għal kollox f'idejn il-Ħabib-Ħallieq.

It-tradizzjoni tgħidilna li Alla mhux biss urieh bil-għar fejn kellu jsib kenn, imma wkoll ipprovdielu ċerva li sqietu mill-ħalib tagħha.

Tassew li din l-istorja tista' tkun frott it-tradizzjoni, imma l-istorja ta' Elija tinsab fl-Iskrittura u hija aċċessibli għal kull min iridha jaqraha.

Dan il-profeta, meqjus bħala wieħed mill-eqdem eremiti, Alla kien mantnieh bi providenza diretta tiegħu meta talbu jmur jgħix ġo wied.

Din il-ġrajja nsibuha fl-1 Slaten 17: 2-6:

Il-Mulej kellem lil Elija u qallu: "Itlaq minn hawn, iġbed lejn il-lvant, u mur inħeba fil-wied ta' Kerit, biswit il-Ġordan.

Inti tixrob mill-wied, u jien ikkmandajt liċ-ċawl jitimgħek hemmhekk."

Elija telaq u għamel kif qallu l-Mulej, u qagħad ħdejn il-wied ta' Kerit biswit il-Ġordan.

U ċ-ċawl kienu jġibulu ħobż u laħam mas-sebħ u ħobż u laħam fil-għaxija.

U kien jixrob mill-wied.

U jien u int kemm qed infittxu postijiet solitarji jew addattati biex fihom ningħaqdu mal-Ħabib Divin tagħna permezz tat-talb?

Kemm qed infittxu li nsibu ħin ta' kwalità waħedna jew mal-għeżież tagħna biex nirriservawh għall-ġid ta' ruħna f'dinja mimlija storbju u distrazzjonijiet?

Kemm qed inħallu l-vuċi t'Alla, bil-meditazzjoni tal-Kelma tiegħu, tippenetra u tinfed il-qalb tagħna hekk li tibdlilna l-mod kif nirraġunaw u l-istil ta' ħajja li ngħixu?

F'liema livell waslet il-fiduċja tagħna f'Alla, hekk li nagħrfu ngħixu fil-kwiet u fil-paċi, bla ebda lussu żejjed u grati għal kull ma ngħatalna?

It-telqa u l-fiduċja tagħna f'Alla għandhom ikunu l-qawwa tagħna l-insara.

Talba

Induru lejk, għażiż ħuna eremita qaddis, u nitolbuk tgħinna b'talbek ħalli bl-impenn fil-ħajja tagħna tat-talb, nikbru fil-fiduċja tagħna f'Alla li waħdu jimla' l-qalb tagħna u jissodisfa b'mod, li l-ebda ħaġa li qatt jista' jkollna f'din id-dinja, ma tista' tagħmilna verament hienja.

Grazzi talli int dan urejtulna bl-eżempju ta' ħajtek.

Ammen.

English Version:

Alternative Reading:

Wikipedia:

__ATA.cmd.push(function() { __ATA.initDynamicSlot({ id: 'atatags-26942-5ed64eee18768', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' Awwissu: Il-Martirju ta' San Ġwann il-Battista

Verżjoni Vidjo:

Il-Martirju ta' San Ġwann il-Battista

"Xi ħriġtu taraw fid-deżert?

Qasba tixxejjer mar-riħ?

Xi ħriġtu taraw?

Raġel liebes fin?

Dawk li jilbsu fin fil-palazzi tas-slaten issibhom.

Mela xi ħriġtu taraw?

Profeta?

Iva, ngħidilkom, anzi xi ħaġa iżjed minn profeta.

Dan hu li fuqu hemm miktub,

'Ara, jiena nibgħat qablek il-ħabbar

tiegħi biex iħejji triqtek quddiemek.'

Tassew, ngħidilkom, li fost ulied in-nisa ħadd ma qam akbar minn Ġwanni l-Battista.

U b'danakollu l-iżgħar wieħed fis-Saltna tas-Smewwiet hu akbar minnu.

Minn żmien Ġwanni l-Battista sa llum is-Saltna tas-Smewwiet il-bnedmin qegħdin jitħabtu bis-sħiħ għaliha, u dawk li jitħabtu bis-sħiħ, jaħtfuha.

Għax il-Profeti kollha, u wkoll il-Liġi, ħabbru sa żmien Ġwanni, u, jekk tridu temmnuni, dan hu Elija li għandu jiġi.

Ġesù dwar Ġwanni l-Battista f'Mattew 11: 7-14

IL-MARTIRJU TA' SAN ĠWANN IL-BATTISTA

Tagħrif:

San Ġwann il-Battista twieled f'Ain-Karin, ħdejn Ġerusalemm.

Missieru kien Żakkarija, qassis f'Ġerusalemm.

Ommu kienet Eliżabetta, kuġina tal-Verġni Marija.

Sakemm kellu madwar 30 sena għex bħala eremita fid-deżert tal-Ġudea.

Imbagħad ħareġ jipprieTka matul ix-xtut tal-Ġordan u jtenni:

"Indmu, għax is-Saltna tas-Smewwiet waslet."

(Mattew 3:2)

Ħafna nies kienu jmorru jisimgħuh, li wara, uħud minnhom saru dixxipli ta' Ġesù.

Kellu l-unur kbir li jgħammed lil Ġesù, u jurih lin-nies bħala l-Ħaruf ta' Alla, li jneħħi d-dnubiet tad-dinja.

Ġwanni kien ikkundanna ż-żwieġ ta' Erodi Antipa ma' Erodja li kienet il-mara ta' ħuh.

Fuq hekk Erodi arrestah u tefgħu l-ħabs.

Iżda Erodja ma kinetx kuntenta b'hekk.

Kienet tfittex li toqtlu.

Ġietha x-xoqqa f'moxtha meta Erodi, f'jum għeluq sninu għamel ikla li għaliha stieden il-kbarat tal-pajjiż, u bint Erodja, Salome, tant għoġbitu biż-żifna li għamlet quddiemu, li ħalfilha li kien lest jagħtiha kulma titolbu mqar nofs is-saltna.

Imġiegħla minn ommha, it-tfajla qaltlu:

"Agħtini issa stess ras Ġwanni l-Battista fuq platt."

(Mattew 14:8)

Erodi sewwed qalbu għal din it-talba, iżda biex ma jiksirx kelmtu quddiem il-mistednin, bagħat suldat biex iwettaq dak li xtaqet it-tfajla.

Il-mewt ta' San Ġwann ġrat madwar sena qabel dik tal-Mulej tagħna Ġesù Kristu.

(Mattew 14:3-12; Mark 6:17-29; Luqa 3:1-20, 9:7-9)

Ħsieb

Li kellek tinzerta tara lil min qed jixrob minn tazza li fiha l-velenu, kont twaqqfu u tgħidlu?

Jekk ma tgħidlux, jista' jkun li int tkun responsabbli tal-mewt tiegħu?

Forsi din nistgħu nsejħulha dnub tal-ommissjoni (li tibqa' lura milli tagħmel dak li għandek tagħmel)?

Propju dan hu dak li l-insara huma msejħa biex jagħmlu.

Qed ngħixu f'dinja tossika u mimlija b'ħafna affarijiet li għandhom is-setgħa li javvalenaw lin-nies spiritwalment u aħna għandna r-responsabbiltà li niftħu għajnejn dawk li qed jixorbu dan il-velenu!

Dan hu dak li għamel il-qaddis tal-lum, Ġwanni l-Battista, li filwaqt li f'Ġunju ċċelebrajna l-festa tat-twelid tiegħu fid-dinja, llum qed niċċelebraw it-twelid tiegħu fis-sema.

Qed infakkru u nunuraw il-kuraġġ li wera fil-martirju li ħa, propju għax fetaħ għajnejn Erodi u qallu li kien qed jixrob il-velenu bir-relazzjoni immorali li kien qed jgħix.

Kien għalhekk li Erodi arrestah u tefgħu fil-ħabs.

Mhux faċli li wieħed ikun leali lejn il-verità u jxandarha lill-oħrajn.

Id-dinja llum tgħidilna: 'Kollox relattiv.

Int għandek il-verità tiegħek u jien għandi tiegħi!'

Imma jekk xi ħadd jgħidlek hekk, staqsih mistoqsija sempliċi: 'Kif taf li l-verità?'

Kulħadd fih innifsu għandu kuxjenza, li jekk tkun iffurmata tajjeb, tagħraf tagħżel bejn it-tajjeb u l-ħażin, il-verità u l-gideb.

Mingħajr dawn il-moralitajiet, kulħadd ikun f'riskju li jixrob il-velenu!

Nistgħu ngħidu li Ġwanni l-Battista kien qed jimponi t-twemmin u l-morali tiegħu fuq l-oħrajn?

Le.

Kien qed jgħid il-verità, u r-raġuni kienet biex jgħin lir-re jevita l-velenu li kien qed joqtlu, dak li aħna nsejħulu

d-dnub

Il-fidi nisranija hija dejjem

personali

imma qatt

privata

Għalhekk dawk li jippruvaw iġibu fix-xejn ir-reliġjon tagħna billi jgħidu li hi biss sett ta' opinjonijiet li wieħed jista' jsegwi fil-ħajja personali tiegħu, imma li għandu jżomm sieket dwarhom fil-pubbliku, dejjem ifallu.

Qisek qed titlob lil raġel miżżewweġ, iġib ruħu ta' raġel mhux miżżewweġ meta jkun fil-pubbliku.

Għalhekk, kull wieħed u waħda minna msejħa biex ikollna l-istess kuraġġ ta' Ġwanni l-Battista u nibqgħu nżommu sod mal-Verità (li hi Kristu nnifsu li qal:

"Jiena l-Verità"

(Ġwanni 14:6).

Jeħtieġ li nitolbu bil-qalb lill-Ispirtu s-Santu biex jagħtina l-virtujiet tal-kuraġġ u l-qawwa, biex jirnexxielna nagħmlu dan.

Ħadd minna ma jista' jirrepeti l-missjoni li kellu San Ġwann il-Battista, b'danakollu aħna lkoll imsejħin biex bħalu nkunu xhieda ta' Kristu, hi x'inhi l-pożizzjoni tagħna.

Bħala nsara, irridu nagħtu xhieda għal Kristu.

Nagħmlu hekk bi kliemna, bil-mod kif inġibu ruħna, bl-eżempji li nagħtu, fid-dar, fuq il-post tax-xogħol u kull fejn inkunu.

San Ġwann, itlob għalina llum, biex fi żminijietna wkoll, ikollna l-istess kuraġġ li kellek int, għaliex hu importanti immens li minbarra ħajja nisranija tajba, aħna ma nżommux siekta quddiem l-immoralità li qed tavvalenana.

U int, kemm qed tkun tassew xhieda ta' Kristu, bil-mod kif qed tgħix il-ħajja nisranija tiegħek?

Talba

O Alla, int ridt li San Ġwann il-Battista jkun l-Prekursur ta' Ibnek, mhux biss fil-ħajja iżda wkoll fil-mewt; agħtina li, bħalma hu sofra l-martirju għall-verità u għall-ġustizzja, hekk ukoll aħna nissieltu bil-qawwa biex niddefendu t-tagħlim tiegħek.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eef11d28', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });